text:
Jenny Johannessen, omanfyri, sum er bókmentanarligur samskipari hjá FarLit, boðar í tíðindaskrivi frá, at á hvørjum ári savnast forløg, agentar og áhugaði á altjóða bókamessum at keypa og selja rættindi og ikki minst at kunna seg um nýggjastu rák á bókmentapallinum. - Luttøka á messunum er eisini týdningarmikil miðil hjá forlagsumboðum at skapa sambond. Føroysku forløgini hava hvør sær javnan verið á slíkum bókamessum eitt nú í Frankfurt, Bologna og BogForum í Danmark, og í 2011 var ein samlað verkætlan sett í verk at gera føroyskar bókmentir sjónligari á altjóða bókamarknaðinum. Í 2012 var FarLit sett á stovn at taka sær av hesum arbeiði og farið varð til bókamessur í Göteborg og Frankfurt.
Eftir samráðingar í samskipanarbólkinum er avgjørt, at FarLit aftur í ár skal umboða føroysku bókmentirnar uttanlands. Tískil verður FarLit at finna á bókamessunum í Göteborg og Frankfurt í heyst, har arbeitt verður bæði við at kunna um og selja bókarættindi, sigur bókmentanarligi samskiparin í tíðindaskrivi. - FarLit virkar sum miðskipaður stovnur, ið arbeiður fyri at skapa sjónliga hjáveru á altjóða bókamarknaðinum, at vísa útlendskum áhugabólkum á eina samlaða føroyska luttøku og uppdyrkar varandi sambond við útlendsk forløg og agentar til tess at kunna um føroyskar bókmentir og fremja sølu av tittlum. Her síggjast hin kendi og framúr góði svenski týðarin, Inge Knutsson, til vinstru, og sonurin Esbjörn, sum eisini fæst við bøkur. Teir hava báðir vitjað í Føroyum og Inge hevur umsett nógv, eisini yrkingar, til svenskt, sum aftur eru fluttar í enskt mál, m.a. í Modern Scandinavian Poetry 1900-1975.
Kunning um týðarastuðul og føroysk forløg er eisini týðandi partur av arbeiðinum. Hetta er alt alneyðugt og orkukrevjandi arbeiði, ið forløgini her á landi tíverri ikki kunnu standa fyri hvør sær. Við FarLit er møguleiki at savna áhugan fyri føroyskum bókmentum á einum stað og hava yvirlit yvir kunningararbeiðið, ið skal til at halda áhugan við líka. Stórt arbeiði varð gjørt at fáa avtalur í lag við útlendsk forløg upp undir bókamessurnar í 2012, og hetta vísti seg eisini at geva bæði góðar royndir og ítøkiligar avtalur millum føroysk og útlendsk forløg, sigur Jenny Johannessen.
Í Göteborg vóru Norðurlond tema, og her lósu Jóanes Nielsen, Oddvør Johansen, sum bæði síggjast á bókamessuni omanfyri, og Tóroddur Poulsen og Carl Jóhan Jensen upp úr verkum sínum messudagarnar. Eisini vóru stjórin á Bókadeildini, Niels Jákup Thomsen, og Marjun Syderbø Kjelnæs, sum sæst niðanfyri, ið hevur latið róstu ungdómsbókina Skriva í sandin úr hondum, í samrøðu við aðrar norðurlendskar rithøvundar um barnabókmentir í Útnorðri. Á teimum báðum niðaru myndunum sæst Carl Johan Jensen, sum helst letur úr hondum nýggja skaldsøgu í heyst. Í Göteborg nýtti Carl Johan Jensen høvið at hitta íslendskar forleggjarar og starvsbrøður.
FarLit var umboðað á Foreign Rights Centre, har altjóða forløg og agentar møtast at knýta sambond og selja rættindi. Her síggjast Jenny Johannessen og Tóroddur Poulsen.
Á Frankfurter Buchmesse, ið er størsta altjóða bókamessan, arbeiddi samskiparin við at kunna útlendsk forløg um bókmentir á stórfingna og vælvitjaða føroyska básinum. Her skrivaði Bókadeildin undir avtalu við Jacoby Stuart um at geva Bárð Oskarsson, sum sæst niðanfyri, út á týskum, og Nám seldi rættindi til krabbabøkurnar hjá Lydiu Didriksen til íslendska Námsgagnastofnum. Eisini eftir bókamessurnar hava tíðindi borist um avtalur við útlendsk forløg: Brahmadellarnir hjá Jóanesi Nielsen var seld til stóra týska forlagið btb/Random House, og Ein hundur, ein ketta og ein mús og Flata Kaninin hjá Bárði Oskarsson vóru seldar til norska Orkana Forlag.
Úrslitini, ið hava staðist av m.a. arbeiðinum hjá FarLit, vísa, at tað loysir seg at leggja serliga orku í eina miðvísa verkætlan, ið kann lyfta byrðuna fyri føroysku forløgini og geva rithøvundum ein møguleika at røkka út um landoddarnar. Niðanfyri síggjast rithøvundarnir Hanus Kamban, Jógvan Isaksen, Gunnar Hoydal og Bárður Oskarsson við avgreiðsludiskin í Frankfurt.
Arbeitt verður nú við at gera klárt til bókamessurnar í Göteborg og Frankfurt, eitt nú við at dagføra listan við verkum, ið hevur ligið sum grundarlag undir seinastu tveimum árunum, og taka samband við útlendsk forløg og agentar. Brot úr verkunum skulu týðast, og tilfarið, ið er savnað frá síðstu árunum, umframt heimasíðan, www.farlit.fo, skal byggjast út. - Málið hjá FarLit er at sjónliggera okkum og skapa áhuga fyri Føroyum gjøgnum bókmentirnar. Vónandi fáa vit møguleika at endurtaka góðu úrslitini frá 2012 og gerast enn betur at styðja upp undir henda týðandi part av føroyska mentanarlívinum uttanlands, sigur Jenny Johannessen. Her sæst fyrst danski ráðharrin Bertil Haarder og síðani Høgni Hoydal við føroyska diskin á bókamessuni í Göteborg saman við Hugini Eide, Marjuni Syderbø Kjelnæs og Erhardi Jacobsen, landsbókavøri á fyrru myndini og Carl Johan Jensen og Jógvani Isaksen á seinnu myndini.
Norðurlandahúsið, Mentamálaráðið, Rit&Rák, Føroyaprent og Bókamiðsølan hava, eins og síðst, játtað fígging til verkætlanina, og sum nakað nýtt hevur Ferðaráð Føroya eisini valt at verða samstarvsfelagi í hesum átaki. Hetta tí at tiltakið verður hildið at vera sera góður møguleiki at sýna Føroyar fram sum ferðamál. Stóru veggjatjøldini við føroyskum landslagsmyndum hava heilt serliga atdráttarmegi, og flestu, ið ganga framvið, steðga á og vísa áhuga fyri oyggjunum. Samskipanarbólkurin hevur umboðan frá Mentamálaráðnum, Ferðaráð Føroya, Norðurlandahúsinum, Nám, Bókadeild Føroya Lærarafelags, Føroyaprent, Rit & Rák og Bókamiðsøluni.


c: text/html

text:
'Vestmenningar í Havn' á vitjan hjá P/F Poul Hansen heilsølu
Í morgun komu ‘Vestmenningar í Havn’ á vitjan her á Heykavegi 8. Fyrst varð boðið til ein góðan drekkamunn við rundstykkjum og jólabollum í kantinuni, og prátað var dúgliga. Høgni Hansen, stjóri, greiddi vestmenningunum frá um heilsøluna og virksemið annars bæði her í húsinum og á øðrum deildum hjá PH samtakinum. Eftir hetta varð víst runt í húsinum og á goymsluni, og høvið var eisini hjá vestmenningum, sum arbeiða á heilsøluni at heilsa uppá og skifta orð um familju og skilfólk. Sámal Bláhamar, stigtakari, hevði eisini gestabókina hjá ‘Vestmennigum í Havn’ við sær, og høvið var at skriva í hesa bók.
Vit takka fyri sera hugnaliga vitjan.

robotstxt: allowed

filter: keep


text:
Føroya Ríðingarfelag byrjaði við siðbundni skrúðgonguni á sinni og eiga enn tann dag í dag heiðurspláss í skrúðgonguni.
Hetta krevur tó eisini nakað av okkum sjálvum, um vit vilja hava virðing frá øðrum muga vit eisini virða onnur, heitt verður tí á fólk at lata seg í hvíta skjúrtu og svart slips til skrúðgonguna, nevndin heitir á reiðfólkini at nýta hjálm ! - Eisini er umráðandi at hava væl vand ross so einki óhapp hendir.
Skrúðgongan er Ólavsøkuaftan kl. 14, møtt verður kl 13:30 við komunuskúlagarðin. Góða Ólavsøku !!
P.s. Um onkur manglar slips við FR búmerkinum ber til at ringja tlf. 236699 (Hallur)


text:
Uppgáva (Stílur ella kjak í flokkinum): Greina og tulka
yrkingina ’Ferðsludráp’. Legg millum annað dent á evni, huglag
og støðuna hjá eg-persóninum.
Orð og lag: Hans Edward Andreasen og Edmund í Garði
Ja, baby, ger so væl og stíg,
min bil inn í.
Ja, her er alt so megafeitt.
Mobilt diskotek.
Eg traðki hart hart hart
til tann helvidis fart
Adrenalinið floymir runt í mær
Veit familja tín, hvat væntar tær?
Skjótt hon tey bláu ljósini sær.
Hoyr meg Føroyar,
í kvøld eri eg Guð!
Tá vit hava málað býin reyðan,
geri eg meg upp;
við lívum eg kasti lut,
og taki so børn tíni
við mær í deyðan.
100 yvir loyvdu ferð
Sig mær hvar er
markið millum ósketni og tilvitað dráp?
Eg koyri skjótt skjótt skjótt,
tí at tíðin er røtt.
Vit skulu flúgva saman í nátt,
tí tú skalt smakka kalt hav.
Eg smíli, tá eg koyri útav.
Hoyr meg Føroyar,
í kvøld eri eg Guð!
Tá vit hava málað býin reyðan,
geri eg meg upp;
við lívum eg kasti lut,
og taki so børn tíni
við mær í deyðan.
112 fólk eru í neyð,
men har er eingin vón nú.


text:
Síðan summarsteðgin og frálíka steypasigurin, hevur ikki gingið eftir vild hjá dagsins vertum. So mikið at NSÍ nú hevur mist triðaplássið til grannar okkara fyri sunnan.
Hetta hevur tó, sum so, ongan tíðning, tí Evropa luttøkan fyri komandi ár longu er bjargað. Men, dystirnir móti HB eru tó, vanliga, dagur í viku, og skulu fyri ein hvønn prís vinnast.
Vit mistu aftur í okkara elting av oddaliðunum tá vit vóru við undirlutan móti Víkingi. Farna leygardag vóru eystanmenn á vitjan í Gundadali, og teir gjørdu tað ljóta við okkum, bæði so og so, og fóru avstað aftur við øllum.
Nú eru bara fimm dystir eftir, og skulu vit gera okkum væntanir um nakað stuttligt í ár, mugu vit vinna tað sum eftir er.
Á degnum klára vit øll og hví ikki bara mikudagin kl. 18.00 við Løkin í Runavík.
Vit gleða og koyr á, HB!!!!
Allir dystirnir í 23. umfari eru hesir:
2009 B36 – TB/FCS/Royn
2009 Víkingur – KÍ
2009 EB/Streymur – 07 Vestur
2009 NSÍ – HB
2009 Skála - ÍF
Mynd: Rakul Hansen


text:
Í 2016 stavaðu á leið 91% av samlaða útlátinum av vakstrarhúsgassi frá brenning av olju og burturkasti. Jú meira verður brent, jú størri er útlátið.
Útlátið, sum stavar frá brenning, verður skipað í nýggju bólkar: húsarhald, handlar/stovnar, el- og hitaframleiðsla, ídnaður, leitiboring, akfør, flogferðsla, fiskiskip og onnur skip. Útlátið frá hesum bólkum frá 1990 og fram til seinastu uppgerð, sæst niðanfyri.
MYND: Gongdin í útláti av vakstrarhúsgassi hjá brúkara¬bólkum, tíðarskeiðið 1990-2016. Útlát frá útlendskum fiskiskipum er ikki við fyri 1990-2000
Útlát av vakstrarhúsgassi, skipað eftir brúkarabólkum
Sirkulmyndin vísir, hvussu stórt útlátið í hvørjum einstakum bólki er í mun til samlaða útlátið av vakstrarhúsgassi í Føroyum.
MYND: Útlát av vakstrarhúsgassi frá brúki av brennievni í 2016 (prosent av útlátinum í CO2 eindum). Teir átta brúkarabólkarnir, sum nýta brennievni eru í litum. Landbúnaður og ídnaðarligar tilgongdir eru litleysar.
Les meira um útlát frá teimum einstøku brúkarabólkunum, við á trýsta á leinkjur ovast til høgru.
Les meira: Um vakstrarhúsgass
Vilt tú vita meira, so ring til Umhvørvisstovuna, tlf. 342400, ella send okkum ein teldupost us@us.fo
Brenning av olju o.a.
Landbúnaður
Ídnaðarligar tilgongdir


text:
Agnar Frederiksen
10.01.2018 - 22:09
Ítróttur > Ítróttur > Fótbóltur
Seinasta mikukvøld leiktu Chelsea og Arsenal ein dramatiskan og undirhaldandi dyst á Emirates leikvøllinum í Norður London. Dysturin í 22.umfari endaði 2-2, tað vóru ein av rúgva av góðum møguleikum báðar vegir, og leikferðin var sera høg. Í kvøld hittust liðini aftur. Hesaferð á Stamford Brigde í Suður-vest London í hálvfinaluni í Carabao Cup. Talan gjørdist um ein heilt ørvísi dyst í kvøld.
Tað var Chelsea, ið sat á dystinum tað mesta av tíðini. Serliga var tað fyrsta hálva tíman av 2.hálvleiki, at heimaliðið trýsti Arsenal væl aftur, men hóast nakrar góðar møguleikar til teir bláu, so helt Arsenal málið reint. Arsenal stóð longur afturi á vøllinum enn vant, og sá út til at vera væl betri skipað enn seinasta mikudag og enn í 4-2 tapinum í FA Cup ímóti Nottingham Forrest sunnudagin. Inntensiteturin var til staðar, men tað var ikki ein serliga opin dystur eins og seinast liðini hittust.
Chelsea stillaði so at siga við sterkasta liðið, har liðformaðurin Gary Cahill tó ikki var við. Hjá Arsenal vóru millum annað Laurent Koscielney, Nacho Monreal, Aaron Ramsey og Mesut Ozil úti við skaða. Jack Wilshere fór eisini út við skaða tíðliga í seinna hálvleiki. Alexis Sanchez kom inn til seinastu 25 minuttirnar, og spurningurin er, um hetta var seinastu ferð, at hann var at síggja í reyðu Arsenal-troyggjuni. Mancehster City vil sera fegin hava fatur á Alexis, og í bretsku miðlunum hevur nógv verið skrivað um, at tað er heilt skjótt at skiftið fer ígjøgnum.
Eitt serstakt við dystinum var, at eitt slag av videodøming(VAR) var nýtt. Høvuðsdómarin Martin Atkinson hevði samband við eitt dómaratoymi ígjøgnum dystin, og í summum førum var ein steðgur, har hesir dómararnir, ið vóru á einum ørðum staði, hugdu eina støðu ígjøgnum. Hetta broytti tó ikki uppá nakra avgerð hjá Atkinson. VAR verður nýtt í Serie A, og í FA Cup dystinum millum Brighton og Crystal Palace mánakvøldið, varð hetta nýtt fyri fyrstu ferð í einum dysti í Onglandi.
Við úrslitinum 0-0 er alt opið undan seinna dystinum, ið verður leiktur á Emirates um 14 dagar. Hetta er fjórði dysturin á rað, har Arsenal og Chelsea spæla javnt.


text:
Jan Müller
05.01.2018 - 20:46
Greenpeace tapti hósdagin eitt sakarmál móti norska statinum, har umhvørvisfelagsskapurin ákærdi norska statin at seta umhvørvið í Barentshavinum í váða við framtíðar oljuleiting.
Umframt Greenpeace var eisini norski felagsskapurin Natur of Ungdom partur av málinum. Teir báðir umhvørvisfelagsskapirnir vildu vera við, at norski staturin gjørdi seg inn á grein 112 í grundlógini, sum snýr seg um, at øll hava rætt til eitt umhvørvi, sum er sunt fyri heilsuna. Sambært Greenpeace so gav norska stjórnin loyvi til oljuboringar í Barentshavinum stutt eftir, at stjórnin sum fyrsta ídnaðarlandið í heiminum setti í gildi veðurlagsavtaluna hjá ST. Hetta var sostatt fyrstu ferð, at Parísavtalan varð hótt.
Býarrætturin í Oslo vísir aftur ákærunum og sigur, at norski staturin hevur hildið seg til tær fortreytir, sum skulu haldast í sambandi við oljuboring. Rætturin sigur eisini, at vandin fyri umhvørvisskaðum sum ein avleiðing av boringum, er sera avmarkaður.
Greenpeace sigur í eini viðmerking, at tað tekur ikki undir við avgerðini hjá býarrættinum men hevur enn ikki avgjørt, um tað fer at kæra dómin til hægri rætt.


text:
Jan Müller
11.01.2018 - 13:02
Myndugleikarnir í amerikanska stórbýnum New York fara nú at saksøkja fimm av heimsins størstu oljufeløgum fyri teirra leiklut í veðurlagsbroytingunum. Hetta verður sagt at fara at kosta teimum milliardir av dollarum skriva Financial Times og AP. Feløgini eru BP, Chevron, ConocoPhillips, Exxon Mobil og Shell.
Borgarstjórin í New York, Bill de Blasio, sigur, at býurin hevur latið inn eina stevning av feløgunum fyri teir skaðar, sum tey hava ábyrgdina av. Hetta verður gjørt fyri at verja fólkið í býnum móti avleiðingunum av veðurlagsbroytingunum. Hann sigur eisini, at ætlanin er at seta nýggj mál fyri pensiónsgrunnarnar í býnum, sum í dag umsita 1177 mia. kr., og sum skulu lata frá sær aftur íløgur í fossila orku. Teir fimm pensiónsgrunnarnir í New York hava gjørt íløgur uppá 31 mia. kr. í 89 feløg, ið hava við fossiala brenniorku at gera.
”Vit taka upp stríðið um veðurlagsbroytingar beinleiðis við fossilu fyritøkurnar, sum kendu til avleiðingarnar og tí við vilja villeiddu almenningin fyri at verja sína inntøkur. Tá veðurlagsbroytingarnar halda fram og gerast enn verri, má tað vera upp til orkufeløgini at bera útreiðslurnar fyri at gera New York meira trygt og robust,” sigur Bill de Blasio.


text:
Sjálvtøkur
Sparikassin hevur sjálvtøkur í Klaksvík, Leirvík, Fuglafirði og Tórshavn.
Sjálvtøkurnar hava opið alt samdøgrið allar dagar í vikuni við fáum undantøkum:
- Sjálvtøkurnar verða dagførdar hvørja nátt kl. 02.00, og eru tá óvirknar í uml. 10 min.
- Sunnunátt eru sjálvtøkurnar óvirknar í uml. hálvan tíma, frá uml. kl. 02.00 til 02.30.
- Náttina til 2. sunnudag í hvørjum mánaði eru sjálvtøkurnar óvirknar kl. 01.00 - 05.00.
Hesi undantøk eru galdandi fyri allar SDC sjálvtøkur í Føroyum og Danmark.


text:
Sirkus Baldoni verður í ítróttarhøllini í Runavík týsdagin 25 sep. 2007 kl 19:00
Atgongumerkir kunnu keypast á www.baldoni.dk/føroyar.html ella á telelefon 0045 20866010
kostnaður fyri vaksin 130,-
kostnaður fyri børn 3-12ár 100,-
25.09.2007
Sirkus í Runavík, Baldoni
Sirkus Baldoni verður í ítróttarhøllini í Runavík týsdagin 25 sep. 2007 kl 19:00
- Rundkoyring úr sævarmálanum
- Ein sólskinssøga á vetri
- Foreldragjøld 2
- Foreldragjøld
- Runavíkar kommuna raðfestir ferðavinnu
- Joan Skibenæs kommunulækni í Skálafjarðar læknadømi
- Svimjihallarverkætlanin – kunningarsíða
- Hoyr um annan – hygg um teg sjálvan
- Fráboðan um forskúlar undir verkfallinum
- Vit ferðast ikki ígjøgnum lívið einsamøll
- Krubban
- Nýggjárshald á Skála
- Nýggárshald í Saltangará
- Bannað at brenna spillolju
- Kommunuskrivstovan og Kunningar- stovan um jólini og nýggárið
- Syngja jólini inn í Kelduni
- Loyvi til nýggársbál
- Verjugrót á Bakka
- Fjøruvegurin á løgtingsfíggjarlógini 2018
- Vatnverk í Æðuvík


text:
Arbeiðsmarknaðurin er undirvísingartilfar í samfelagsfrøði í miðnámi. Nám, Føroya Arbeiðsgevarafelag og fakfeløgini (Føroya Arbeiðarafelag, Havnar Arbeiðarafelag, Havnar Arbeiðskvinnufelag, Klaksvíkar Arbeiðskvinnufelag og Klaksvíkar Arbeiðsmannafelag) hava í felag staðið fyri útgávuni.
-
40 síður av teksti
-
11 filmsbrot
-
4 myndir
-
2 ljóðbrot
-
12 orðafrágreiðingar
Helgi Abrahamsen er útbúgvin journalistur og hevur í mong ár verið virkin í politiska lívinum m.a. sum løgtingsmaður og limur í fleiri nevndum. Henda sBókin um arbeiðsmarknaðin er eitt avrik hansara, sum byggir á hansara áhuga fyri og innlit í samfelagsviðurskifti.
Kemur tú fram á eina villu, ella sært eitthvørt, ið tú heldur kundi verið betri, ert tú vælkomin at skriva til sbok@nam.fo og boða frá, ella trýsta á "Sig tína hugsan" niðast í høgra horni.
Ole Wich hevur gjørt permuna.
ISBN: 978-99918-2-515-1
Upphavsrættur: Høvundurin og Nám. Fyrsta útgávuár 2018.
Tað hevur í onkrum førum ikki verið møguligt at finna rætta upphavsrættindahavara. Um vit á nakran hátt hava gjørt okkum inn á upphavsrættin, er hetta hent óviljað og av misgáum. Hevur onkur upphavsrætt og vísir á hetta, fær hann somu samsýning, sum høvdu vit biðið um loyvi frammanundan.
ISBN: 978-99918-2-515-1. Upphavsrættur: Nám og høvundurin 2018


text:
Trivnaður umborð og á virkjum
MP Radio er ein onnur tænasta, sum MP Teknik hevur framleitt til skip og virkir. Tað er ein radioskipan, ið góðskar radiosignalið á virkjum og umborð á skipum, soleiðis at kvaliteturin á tí sum hoyrist í headsettinum gerst, sum heima.
Uppseting av radio- og (semi)intercom skipanum kann vera torført, um umstøðurnar eru krevjandi. Økið, sum skal fevnast av skipanini, kann vera stórt, í fleiri hæddum ella skildrað av við betong ella stáli.Uppsetingin kann eisini gerast enn meira krevjandi, um skipanin skal fevna um øki við nógvum gangi har hoyrivernd er neyðugt.
MP Radio er ment at virka í serliga krevjandi umhvørvi, sum í t.d. maskinhallum og maskinrúmum og annars umborð á skipi. Vanliga verður skipanin sett upp saman við FM-oyraverjum, soleiðis at brúkarin fær atgongd til tríggjar ræsur og møguliga (semi)intersom, sum verða stýrd frá sentralum stað, t.d. av skrivstovu ella av brúnni.
MP Radio er longu umborð á fleiri skipum og á fleiri virkjum. Afturmeldingarnar eru, at starvsfólk og manningar hava verið sera glað fyri skipanina, og fyri okkum á MP Teknik er tað hugaligt at konstatera, at vit faktiskt ongar klagur um feilir við skipanini hava fingið yvirhøvur, sigur Petur í Gong, stjóri á MP Teknik.


text:
19.7.10
Síl til morgunmat
Morgumatur heima hjá Neils og Neelie. Dorothy greiðir frá um Lake Julian og hvussu abbin gjørdi henda stað úr ongum. Sonurin Dave matar sílini, sum halda til í ymsum hyljum alt eftir stødd. Vatnið er úr keldum á staðnum. Niðast sæst eitt gamalt høsnarhús, sum er gjørt til hugnaliga smáttu aftanfyri húsini, har sonurin býr (Myndir: Birgir Kruse)
Sunnudagin borðreiddi Dorothy Miller við ælabogasílum úr Lake Julian Trout Fram heima hjá Neils og Neelie. Tað var abbi Dorothy, sum fór undir sílaaling í Cary í 1937. Nú býr sonurin Dave á náttúruvakra staðnum. Her koma børn og barnafamiljur at fiska í ymsu hyljunum. Dorothy og Neelie, kona Neils, kennast frá handilskamarinum og ferðavinnuídnaðinum.
at 12:33 PM
Labels: ferðafrásøgn


text:
Effodeildin
Nr. 1 = UEFA Champions League
Nr. 2 = UEFA Europa League
Nr. 3 = UEFA Europa League
Nr. 9 = Niðurflyting
Nr. 10 = Niðurflyting
Steypavinnarin = UEFA Europa League
Tapandi steypafinalisturin fær ikki pláss í Europa League. Verður steypavinnarin eisini meistari, so gevur eitt 4. pláss í landskappingini atgongd til Europa League.
Fimm tey ovastu liðini fáa 14 heimadystir komandi ár, meðan restin - íroknað uppflytarar - fáa 13 heimadystir.
Um javnt er í stigum í avgerandi plaseringum er reglan hendan:
1) Samlaða málúrtøkan
2) Flest skotin mál
3) Umdystur á uttanveltaðum vølli


text:
Fremst frá vinstru: Ragnar Weihe, Oddur í Haraldstovu Petersen, Ari í Haraldstovu Petersen, Teitur Anderson, Julian Vest Niclassen.
Flogbóltur FM: SÍ Føroyameistari í mansunglingum
ítróttur11-03-2017 - 17:15 - Jóanis Nielsen
Tað gjørdist ein spennandi finala í kappingini hjá mansunglingum. Fleyr vann steypafinaluna fyri 14 døgum síðani 3-2, men hetta vildi SÍ annaðleiðis í dag, tá teir vunnu 3-1 í einum væleiktum dysti. SÍ vann dystin 3-1 við settmuninum 25-19, 22-25, 25-20 og 25-23.
Í seinasta settinum leikaði hart á hjá SÍ, men teir megnaðu at standa ímóti trýstinum, og vunnu 25-23 og harvið FM-heitið 2017.
Bestu leikarar í dystinum fingu gávu frá Varðin Pelagic og Sportigan. Besti leikari hjá SÍ var Julian Vest Niclassen og hjá Fleyr var John Arne Elisson Wang.
Steyp og heiðursmerki vórðu handa av Andras Djurhuus frá Tryggingarfelagnum Føroyum.
Hjartaliga tillukku til SÍ við gullheiðursmerkjunum og til Fleyr við silvurheiðursmerkjunum.


text:
Lena spælir í tjaldinum
Lena Anderssen vitjar í ár aftur á Summar Festivalinum.
Lena Anderssen er millum tær størstu tónlistakvinnurnar í Føroyum. Síðani seint í 1990’unum hevur hon sum solistur skrivað, útgivið og spælt tónleik heima og burturi. Hon hevur gjørt eina langa røð av frálíkum sangum, og tað hevur altíð verið dygd og tyngd í hennara tónleiki
Fyri kortum gav Lena sína fimtu – og mest persónligu – útgávu út. Útgávan kallast Eagle In The Sky og er enn ein framúr útgáva frá Lenu Anderssen, sum øll árini hevur arbeitt tætt saman við manni sínum Niclasi Johannesen um sangirnar og tónleikin.
Lena Anderssen er framúrskarandi á fløgu, men hon er eisini fantastisk á palli, har hon við innliving og góðum sambandi við áhoyrararnar spælir framúr konsertir.
- Lena hevur áður vitjað á Summar Festivalinum, og vit eru sera fegin um, at hon aftur í ár fer at hava konsert á festivalinum, siga fyrireikararnir av Summar Festivalinum.
Lena Anderssen fer at hava konsert í stóra tjaldinum á Summar Festivalinum, sum verður hildin dagarnar 4. til 6. august.


text:
Nógvar náttúruperlur eru kring Vágsfjørð og nógv dáma væl at ganga ein túr og njóta løtuna úti í náttúruni.
Áheitan er eisini komin frá fólki, sum ganga nógv í náttúruni og eftir avsíðis vegastrekkjum, um at seta upp benkur, so tilber at hvíla beinini eina løtu, samstundis sum ein kann njóta útsýnið.
Og nú eru so settur upp benkur ymsastaðni í kommununi. Ein bonkur er settur upp framvið vegnum niðan á Eggjarnar. Bonkur er eisini settur upp framvið gamla Nesvegnum (vegurin í erva úr Vági, framvið bóndagarðinum og út á Nes).
Frammanundan eru eisini sett upp borð og benkur vesturi á Eiðinum, og ætlanin er eisini um at seta fleiri benkur og borð upp kring um í kommununi.
Vónandi verður tikið væl ímóti hesum og farið verður væl um.


text:
Bauhaus
Staatliches Bauhaus var lista- og byggiskúli í Týsklandi, sum virkaði frá 1919 til 1933, tá ið skúlin noyddist at stongja eftir trýsti frá nazistunum.
Skúlin varð stovnaður af Walter Gropius í Weimar í 1919 við samanlegging av Großherzoglich Sächsische Hochschule für Bildende Kunst og Kunstgewerberschule. Skúlin flutti í 1925 til Dessau og í 1932 til Berlin. Gropius var skúlastjóri til 1928, síðan gjørist Hannes Meyer stjóri og at enda Ludwig Mies van der Rohe. Bauhaus stýlurin gjørdist seinni tann stílurin, ið ávirkaði mest innan nýmótans arkitektur, list og desein. Lærararnir, ið undirvístu á skúlanum, hildu fram at undirvísa kring um í heiminum, eftir at skúlin varð stongdur, og teir fluttu úr Týsklandi.


text:
Martin Joensen (rithøvundur)
Martin Joensen er føddur 19. apríl 1902 í Sandvík, deyður 25. desember 1966, sonur Louisu Joensen úr Sandvík. Var giftur við Linu Bjørgheim úr Tórshavn. Martin tók læraraprógv á Føroya Læraraskúla 1926 og var lærari fyrst á Økrum, í Víkarbyrgi og í Sandvík og síðan á Tvøroyri 1944-64, tá ið hann vegna sjúku legði frá sær.[1] Hann var á ársskeiði á DLH 1938-39 og 1960-61. Martin var deknur í Sandvíkar kirkju í 14 ár. Eitt skifti var hann limur í sóknarstýrinum fyri Hvalbiar sókn. Hann skrivaði eina mongd av greinum og stuttsøgum í bløð og tíðarrit og barnasøgur í barnabøkur og bløð. Martin var blaðstjóri á Sosialinum í nøkur ár. Hann hevur skrivað hesar bøkur: Skaldsøgur: "Fiskimenn" 1946, "Tað lýsir á landi" 1952. Stuttsøgusøvn: "Útrák" 1949, "Klokkan ringir" 1962, "Heimadoktarin" 1977, "Gamli maðurin og varðin" 1977. Ein minnisvarði er reistur í Sandvík til minnis um Martin Joensen.
- 1946 - 1949 Blaðstjóri á Føroya Social Demokrat.
Útgivið[rætta | rætta wikitekst]
- 1946 - Fiskimenn (skaldsøga)
- 1949 - Útrák (stuttsøgur)
- 1952 - Tað lýsir á landi (skaldsøga)
- 1962 - Klokkan ringir (barna- og ungdómssøgur)
- 1977 - Heimadoktarin (stuttsøgur)
- 1977 - Gamli maðurin og varðin (stuttsøgur)


text:
Krossrørslur:
Tað er ein orsøk handan tað, ið børn gera. Ofta síggja vit, at tey fara eftir einum kusti, einari grein ella tílíkum. Krossrørslur eru rørslur, ið krevja, at vit arbeiða tvørtur um heilabjálkan, ið skilur høgru og vinstru heilahálvu. Hetta eru rørslur, ið seinni skulu hjálpa okkum t.d. at lesa, av tí at tá skulu vit eisini yvirum heilabjálkan, so hvørt sum vit flyta eyguni frá vinstru til høgru.
Sansastimbran:
Tað er stimbrandi fyri húðsansin at nerta við vatn og sand og samstundis stuttligt at kanna tilfarið.


text:
11. Des 2017
Seinna hálvárið 2017 varð nýggj heimasíða gjørd til Føroyingafelagið Í Aalborg. Tískil verður gamla heimasíðan, hjá felaginum, løgd niður 1. januar 2018. Nýggja heimasíða okkara er meira nútíðarhóskandi, og hevur sjálvandi økisnavnið ".fo" Øll tíðindi, myndir og annað verður samskift umvegis nýggju heimasíðu okkara -...
28. Aug 2017
Til Álabrunsj leygarmogunin, 26. august, høvdu nógvir útisetar leita sær í Álastovu, har Føroyingafelagið borðreiddi við einum siðvandum enskum morgunmatarborði. Eftir brunsjina hevði felagið eina stutta framløgu, ið mest var ætla teimum Føroyingum sum eru fluttur til Aalborg eftir summarferiuna. Formaðurin í felagnum greiddi teimum...
27. Aug 2017
So siga vit aftur farvæl við ein hollan stuðul. Eftir 3 ár í Aalborg við lesnaði á Aalborg Universitet, vendir Jarmund Michelsen nøsina heimaftur á klettarnar. Frá tíðliga í 2015 hevur Jarmund verði knýttur at Føroyingafelagnum, fyrst sum tiltakslimur og síðani sum sjálvboðin. Jarmund...
06. Aug 2017
Leygardagin 26. august setur Føroyingafelagið í Aalborg hol á seinru hálvu av 2017, har vit nærum hava sett allan dagin av til tykkum útisetar. Vit byrja leygardagin við brunsj kl. 10.00, har vit sum vant borðreiða við einum lekrum morgunmatarborðið við m.a. egg, flesk, viðskera,...


text:
Jólamerkjagrunnurin hevur til endamáls at býta út ágóðan av søluni av jólamerkjum, ið Posta gevur út á hvørjum ári. Grunnurin stuðlar samfelagsgagnligum verkætlanum fyri børn og ung. Í ár hevur KRIS fingið stuðul áljóðandi kr. 200.000.
Hvørja ferð tú keypir jólamerki frá Posta, fer vinningurin til Jólamerkjagrunnin, sum letur stuðul til verkætlanir fyri børn og ung. Jólamerkjagrunnurin hevur gjørt av at lata KRIS stuðul í ár.
KRIS er ein sjálvboðin felagsskapur, hvørs endamál er at hjálpa og stuðla persónum yvir 18 ár, ið hava verið fyri kynsligum ágangi. Við síðuna av hesum, hevur Felagsskapurin KRIS eisini ta uppgávu, at skipað verður fyri upplýsing um kynsligan ágang. Hetta ger KRIS við tiltøkum og skeiðum.
Tað er í hesum partinum av virkseminum, at KRIS vil nýta stuðulin frá Jólamerkjagrunninum at framleiða kunningar- og undirvísingartilfar til fakfólk, og onnur áhugað. Hetta fer at koma øllum til góða, við at skapa tilvitsku og fyribyrging móti kynsligum ágangi.
Hesar samfelagsgagnligu verkætlanir sampakka sera væl við endamálið hjá Jólamerkjagrunninum, og er hetta orsøkin til, at grunnurin gjørdi av at veita KRIS peningaligan stuðul.
Jólamerkini kunnu keypast á Posta og á stamps.fo. Í ár hevur Elin P. Andreasen sniðgivið jólamerkini, og kostar arkið kr. 30,-.
Jólamerkjagrunnurin ynskir KRIS góða eydnu við verkætlanunum.
Í Jólamerkjagrunninum eru:
Joel undir Leitinum, stjóri á Posta, formaður
Edvard Heen, stjóri á Almannaverkinum, nevndarlimur
Fróði Joensen, barnalækni, nevndarlimur
Posta.fo: Her
Hoyr sending frá GMF : Her


text:
Landssjúkrahúsið verður stýrt av sjúkrahússtjórn, sum er sjúkrahússtjóri og tveir varastjórar.
Sjúkrahússtjórnin hevur í felag yvirskipaðu leiðsluna av Landssjúkrahúsinum. Sjúkrahússtjórnin er í útinnan av sínum arbeiði fevnd av galdandi lóggávu, viðtøkum, rundskrivum, v.m. umframt avgerðum hjá Heilsumálaráðnum. Sjúkrahússtjórnin umboðar Landssjúkrahúsið úteftir. Limirnir í sjúkrahússtjórnini hava sínámillum upplýsingarskyldu. Leiðsluavgerðir verða at taka í felag, og so vítt gjørligt í semju. Sjúkrahússtjórin hevur ábyrgd av, at avgerð verður tikin. Sjúkrahússtjórin hevur endaligu ábyrgdina av rakstrinum á sjúkrahúsinum mótvegis Heilsumálaráðnum.
Uppgávur hjá stjórn
1. ábyrgd fyri ráðlegging, raðfesting, íverkseting og samskipan av arbeiðsuppgávunum á sjúkrahúsinum
2. ábyrgd fyri støðugari menning á sjúkrahúsinum, soleiðis at sjúkrahúsið støðugt tillagar seg tørvinum hjá sjúklingunum og broytingunum í treytunum hjá sjúkrahúsinum
3. ábyrgd fyri gerð av uppskoti til fíggjarætlan
4. ábyrgd av at góðkend fíggjarætlan verður hildin
5. ábyrgd fyri at hagtøl og leiðslukunning yvir virksemi á sjúkrahúsinum verður fingin til vega
6. ábyrgd fyri at sett verða mál fyri sjúkrahúsið innan kanningar-, viðgerðar-, røktar-, endurvenjingar- og fyribyrgingarøkini, umframt fíggjar- og starvsfólkaligu økini í trá við tey mál og stevnumið, sum
verða ásett í Heilsumálaráðnum og samstarv við stovnar við tilknýti til heilsu- og almannaøkið
7. Ábyrgd fyri samráðingum við samstarvsstovnar innanlands og uttanlands
8. Samábyrgd fyri útinnan av teimum nevndu uppgávunum, tó soleiðis at stjórin hevur endaligu ábyrgdina av, at neyðugu avgerðirnar verða tiknar
9. Avgerðarrættin og ábyrgdina av hvussu sjúkrahúsið verður skipað undir sjúkrahússtjórnini, men er tó fevnd av reglum, sum Heilsumálaráðið hevur sett fyri hesum


text:
Orð og lag: Eyðun Nolsøe
Á, um vit eru í góðum lag
á, um vit verða í betri lag
tankarnir liva um órætt og hungur
men hvør hevur megi at broyta um tað
Á, um vit eru í ringum lag
á, um vit gerast í verri lag
hvar eru vinir sum stimbra og eggja
og hvør fer at hugsa um onnur enn seg
Á, um vit eru so líkaglað
á, um vit ganga í sama lag
ferðast í flokkum, men spjødd innaní
er hetta lív sum ein meining er í
í hesum heimi sum bløðir av neyð
men krútið í vápnum gerst ongantíð breyð
Lat okkum royna í frægasta lag
at fylkjast og mennast hvønn tann einasta dag
so lætta vit skýggjum og birta ta vón
at aftur skal hómast ein vakrari sjón
har blómurnar grógva og børnini spæla
úr okkara hjørtum skal kærleikin næla


text:
25. PARTUR
Leiðbeining um trúgv, atburð og kærleika
Jákup, Pætur, Jóhannes og Judas skriva uppbyggjandi brøv til trúarfelagar sínar
JÁKUP og Judas vóru hálvbrøður Jesusar. Og Pætur og Jóhannes vóru tveir av teimum 12 ápostlunum hjá Jesusi. Hesir fýra menn skrivaðu tilsamans sjey brøv, sum eru í Kristnu griksku skriftunum. Øll brøvini bera navnið á honum, ið hevur skrivað tað. Innblásta áminningin í hesum brøvunum skuldi hjálpa teimum kristnu at varðveita sakloysi sítt fyri Jehova og hava Guds ríki í huga.
Vísið trúgv! Tað er ikki nokk bara at siga seg trúgva á Gud. Sonn trúgv hevur gerðir við sær. „Ja,“ skrivaði Jákup, „trúgvin [er] deyð uttan verk.“ (Jákup 2:26) At liva í trúgv, tá ið vit eru fyri royndum, styrkir áhaldnið. Skal tað gangast einum kristnum væl í lívinum, má hann biðja Gud um vísdóm og líta á, at hann gevur honum hann. Áhaldni gevur tokka Guds. (Jákup 1:2-6, 12) Varðveitir ein trúgvandi sakloysi sítt, tekur Jehova Gud ímóti honum. „Haldið tykkum nær til Gud,“ sigur Jákup, „so skal Hann halda Seg nær til tykkara!“ — Jákup 4:8.
Trúgvin hjá einum kristnum skal vera so sterk, at hon hjálpir honum at standa ímóti freistingum og siðleysari ávirkan. Moralskt spilta umhvørvið gjørdi, at Judas kendi seg noyddan eggja trúarfelagum sínum inniliga til at „berjast fyri trúnni“. — Judas 3.
Varðveitið reinan atburð! Jehova væntar, at hansara tænarar eru heilagir, tað merkir reinir, í øllum viðurskiftum. Pætur skrivar: „Tit [skulu] . . . verða heiløg í øllum atburði tykkara; tí skrivað er: ’Tit skulu vera heiløg, tí Eg [Jehova] eri heilagur.’“ (1 Pætur 1:15, 16) Kristin hava eina fyrimynd, sum er verd at taka eftir. „Kristus leið . . . fyri tykkum,“ sigur Pætur, „og læt tykkum fyridømi eftir, so tit skulu fylgja eftir í fótasporum Hansara.“ (1 Pætur 2:21) Hóast kristin kanska mugu líða ilt, tí tey halda seg til Guds normar, varðveita tey eina „góða samvitsku“. (1 Pætur 3:16, 17) Pætur eggjar kristnum til at hava heilagan atburð og gera nógvar góðar gerðir, meðan tey bíða eftir dómadegi Guds og lovaða nýggja heiminum, „har rættvísi býr“. — 2 Pætur 3:11-13.
„Haldið tykkum nær til Gud, so skal Hann halda Seg nær til tykkara.“ — Jákup 4:8
Vísið kærleika! „Gud er kærleiki,“ skrivar Jóhannes. Ápostulin ger vart við, at Gud vísti stóra kærleika sín við at senda Jesus sum „bót fyri syndir okkara“. Hvussu eigur hetta at ávirka kristin? Jóhannes greiðir frá: „Tit elskaðu! Hevur Gud elskað okkum so, tá skylda eisini vit at elska hvørt annað.“ (1 Jóhannes 4:8-11) Ein máti at vísa slíkan kærleika er við at vísa trúarfelagum sínum gestablídni. — 3 Jóhannes 5-8.
Hvussu kunnu Jehova tænarar vísa honum kærleika? Jóhannes svarar: „Tað er kærleikin til Gud, at vit halda boð Hansara; og boð Hansara eru ikki tung.“ (1 Jóhannes 5:3; 2 Jóhannes 6) Tey, sum soleiðis eru Jehova lýðin, fáa vissu fyri, at hann heldur fram at elska tey og gevur teimum „ævigt lív“. — Judas 21.
— Grundað á Bræv Jákups; Fyrra bræv Pæturs; Seinna bræv Pæturs; bræv Jóhannesar; Annað bræv Jóhannesar; Triðja bræv Jóhannesar; Bræv Judasar.


text:
Vit, sum skriva og fáast við at geva út bøkur, koma fyrr ella seinni í ta støðu, at vit við knýttum hjarta og skelvandi sum eitt bókablað ein illveðurfongdan gerandisdag mugu viðurkenna og kyssa dustið, tí at vit enda á útsølu. Hjá okkum, sum starvast í bókaverðini er tað sum við deyðanum og flatskattinum. Øll doyggja vit og flatskatt mugu vit øll gjalda. Vit enda øll fyrr ella seinni á útsølu. Summi fyrr. Onnur seinni.
Vencil er eisini endaður á teimum bíligu røðunum. Hann fegnast tó um, at fólk hava fingið møguleikan at ogna sær hann fyri nógv minni, enn tey flestu feløgini fingu í lønarhækking, men ikki heilt so bíligna sum lønarhækkingina hjá Starvsmannafelagnum. Teir flestu eldru Venclarnir fást nú fyri lítið og lætt.
Tað kann væl vera, at Vencil fæst bíliga, men innihaldið er eins tungt sum tað altíð hevur verið.
Farið tí og ognið tykkum ein bíligan Vencil við tyngd í.
ES: Sigast kann eisini, at óbegrípiliga nógv seinkaði Vencilin, ið skuldi koma í november í 2011 er farin til umbrótingar, so nú styttist, og vit eru longu so smátt farnir til verka við Vencli nummar 12, ið skal koma út eftir páskirnar í 2012.


text:
Um 1600 søguligar myndir, sum vísa føroyska náttúru, føroyskan byggi- og klædnasið, umframt føroyskt gerandislív er gjørdar alment atkomuligar á Nationalmuseets Samlinger Online.
Talan er serliga um myndir frá 1890-1950, boðar danska tjóðsavnið frá.
Myndirnir geva eitt ítøkiligt innlit í føroyskar siðir og siðvenjur, serliga hvussu arbeiðið var framt í samljóði við náttúru og umhvørvi. Talan er bæði um fiskarí, seyðahald og fuglaveiði og mangt annað.
- Myndirnar eru stóran mun við til at siga føroysku søguna frá endanum av 1800-talinum og fyrstu helvt av 1900-talinum, sigur Wibeke Haldrup Pedersen, museumsinspektørur.
Tað serliga við hesum tiltakinum er, at fólk kunnu seta seg at leita heimanífrá.
- Myndirnar eru allar góðar, stuttligar og hugvekjandi, so tað er bara et koma í gongd, sigur Wibeke Haldrup Pedersen.
Nógvu myndirnar kunnu síggjast her


text:
Orð og lag: Árni Jacobsen
1. Veikur, men tolin eg haldi á
móti tí staði, eg brátt skal sjá,
aftan á honum, sum fór tann veg,
og sum tí tryggur kann leiða meg.
2. Glaður eg syngi tí dag um dag,
tí at mín sál hevur bjarging sæð.
Bjarging frá deyðanum ævigum
inn í Guds sælu í Himlinum.
3. Støðugt tó framá eg halda má
á hesi leið, eg varð settur á.
Um so enn fíggindin hart meg slær,
sigurskransur tó bíðar mær.
4. Um so enn nærkar seg kvøldartíð,
niðurboygd sálin og troytt av stríð,
og um enn sorg hvílir tung á mær,
veit eg, at alt brátt ein enda fær.
5. Gjøgnum hvønn skugga mítt eyga sær
ljósið av Himli, sum lýsir mær.
Lýsir upp vegin, eg ganga má,
inntil eg gullgøtum standi á.


text:
Fótbóltsskúlin 2017 (pdf)
Fótbóltssamband Føroya saman við HB skipa aftur í ár fyri fótbóltsskúla fyri børnum í aldrinum 6 til 14 ár (fødd í 2003 til og við 2011).
Stað & dagar:
*Í Gundadali 23. – 24. juni 2017
Tíð:
* Fríggjadag kl. 13-17 (møta kl. 12:30)
* Leygardag kl. 10-15 (møta kl. 9:30)
Tilmelding/gjalding: www.atgongumerki.fo/fsf/ og vel Fótbóltsskúlin 2017
Tilmeldingarfreist: hósdagin 1. […]
Dagført 29. mars 2017 – Broyting! Fundurin er fluttur ein tíma fram.
Lassin Isaksen frá FSF, kemur suður næsta tórsdag, at halda kunnandi fund, har evni verður Fótbóltslógin 2017.
Lassin kemur at at tosa um døming og undirvísa í broytingunum í lógunum.
Fundurin verður í húsinum Við Stórá tórskvøldið tann 30. mars kl. 19:00.
Øll ið døma fyri TB/FCS/Royn, […]
Fótbóltssambandið skipar fyri ráðstevnu um barna- og ungdómsfótbólt í døgunum 3.-4. mars 2017 í Tórshavn. Málbólkur eru allir barna- og ungdómsvenjarar, uttan mun til royndir og/ella útbúgving. Einasta kravið er áhugi fyri barna- og ungdómsvenjing!
Endamálið við ráðstevnuni er at geva teimum, sum fáast við barna- og ungdómsvenjing kring landið, íblástur og høvið at hittast og […]
Kunning frá FSF um venjaraskeiðini 2017:
Lýstu B1 skeiðini (á 20 t) eru hesi:
13-15. januar í Tórshavn
13-15. januar í Klaksvík
27-29. januar á Toftum
27-29. januar í Vági
Tilmeldingarfreistin er úti mikudagin 4. januar 2017.
Lýstu B2 skeiðini (á 50 t) eru hesi:
3-5 & 10-12. februar í Tórshavn
10-12 & 17-19. februar í Leirvík
Tilmeldingarfreistin er úti mikudagin 25. januar 2017.
Tilmelding: Tilmeldingin […]
venjarautbugvingin-2017 (word-skjal)
Omanfyri sæst yvirlit frá FSF yvir skeið í venjaraútbúgving B1, B2, B3 og B4 í 2017.
B1 skeið verður í Suðuroy 27.-29. januar 2017, um nóg nógv tekna seg. Skeið vera eisini í Havn og aðrastaðni í Føroyum. Tilmeldingarfreistin til skeiðið ið byrjar 27. januar er 4. januar 2017.
Umframt venjaraskeiðini eru tvey impulsskeið: “Mental venjing” 20.-21. […]
Kunning frá Fótbóltssambandi Føroya um venjaraskeið, sí eisini tvey skjøl ið eru viðfest í leinkjum niðast á síðuni.
B2 venjaraskeið 28-30. oktober & 4-6. november 2016 (tilmeldingarfreist mikudagin 12. oktober).
B3 venjaraskeið 11-13. & 18-20. november 2016 (tilmeldingarfreist mikudagin 26. oktober).
Tilmeldingin:
Tilmeldingin fer fram á FSF-heimasíðuni (www.fsf.fo , undir “Nethandil”).
Einstaki luttakarin fer inn avgreiðir tilmeldingina – íroknað at […]
Fótbóltsskúlin 2016 í Gundadali og á Toftum (trýst á leinkjuna fyri at síggja skjalið)
Fótbóltsskúlin 2016
Árligu fótbóltsskúlarnir, ið FSF saman við feløgum skipar fyri, verða í ár hildnir í Tórshavn/Gundadali 24-25. juni og á Toftum/Svangaskarði 1-2. juli.
Tað eru ávikavist HB og B68 sum skipa fyri.
Fótbóltsskúlin er fyri børn í aldurinum 8-14 ár (fødd í 2002 til 2008).
Fótbóltsskúlin […]
Petur Óli Samuelsen, deildarleiðari í Suðuroyar Sparikassa, er glaður um avtaluna og leggur afturat, at tað er týdningarmikið hjá Suðuroyar Sparikassa at vera virkin og skapa góðar liviumstøður og menning í Suðuroynni. FC Suðuroy hevur stóran týdning fyri trivnaðin í Suðuroynni, tí er eitt samstarv millum Suðuroyar Sparikassa og FC Suðuroy eisini eitt gott samstarv […]
FC Suðuroy hevur fingið nýggir fótbóltsbúnar. Her sæst Heri Kjærbo, ið er liðskipari hjá 1. deild, í nýggja búnum, har ið stuðlarnir eisini síggjast. Suðuroyar Sparikassi er aftur í ár høvuðsstuðul hjá FC Suðuroy. Aðrir stuðlar, ið síggjast á búnanum eru Vágs Timburhandil, Tangavirkið, Sportigan og Faroe Farming.
Frá Fótbóltssambandi Føroya:
Fótbóltssamband Føroya skipar fyri B4-venjaraskeiði í mars-juni 2016. Skeiðið er eisini skipað soleiðis, at B-próvtøkan verður partur av skeiðinum.
Byrjað verður mánadagin 14. mars kl 17.00 í FSF-húsinum. Hildið verður fram 11. apríl, 2. mai, 23. mai og 20. juni. Tilsamans fimm samlingar á uml 3½ tíma við tí meira ástøðiliga partinum.
Harumframt eru 4 vitjanir úti […]


text:
Jógvan á Lakjuni
Hvussu er ætlanin at fremja samtyktu broytingarnar í hjúnabandslógini
20. Mai 2016
Fyrispurningur í sambandi við broytingar í hjúnabandslógini og um yvitøku av familjurættarliga økinum, settur Sirið Stenberg, landsstýriskvinnu (at svara skrivliga eftir TS § 52a)...
les meir
Andstøðan: Broytingarnar skulu út til fólkaatkvøðu
29. Apr 2016
- Vit halda at hetta er eitt so stórt mál, at tað eigur at fara út til fólkaatkvøðu, segði Jógvan á Lakjuni við...
les meir
Kringvarpið tvær fullkomiliga sjálvstøðugar tíðindadeildir
08. Mar 2016
VP: Jógvan á Lakjuni, tingmaður fyri Fólkaflokkin, hevur lagt uppskot fram um at endurskoða kringvarpslógina. Í viðmerkingunum sigur Jógvan á Lakjuni at...
les meir
Um nú nýggjar øldir líða
06. Des 2015
Røðan, sum Jógvan á Lakjuni, løgtingsmaður, helt, tá ið hjúnabandslógin var til fyrstu viðgerð. Vit viðgera í dag, so ótrúligt sum tað...
les meir
Hjúnabandið byggir land!
13. Aug 2015
Mítt hjartamál til hetta valið er at stríðast fyri at verja hjúnabandið, soleiðis at tað framhaldandi verður ein stovnur bara fyri ein mann og...
les meir
Fólkaflokkurin átta valevnir í Eysturoynni
10. Aug 2015
Eysturoyar fólkafloksfelag hevði í síðstu viku seinasta uppstillingarfundin til løgtingsvalið. Á endaliga listanum hjá lokalfelagnum í Eysturoynni eru átta nøvn: Jógvan á...
les meir
Tað ger ikki tað sama, hvønn tú velur!
15. Jun 2015
Tað ger ikki tað sama, hvønn tú velur! Fólkatalið í Føroyum fer nú at nærkast 49.000...
les meir
Danskir politikarar vita lítið um føroysk viðurskifti
13. Jun 2015
...


text:
Á myndini síggjast Heri Ellingsgaard, stjóri á KS, Sigurð Ó. Vang, stjóri á LS og Naina Túgvustein, varastjóri á LS. (©Norðlýsið/Olivur Joensen)
23. mars 2015 inngingu Landssjúkrahúsið (LS) og Klaksvíkar Sjúkrahús (KS) avtalu um 2 nýggj samstarvsøki t.e. innan hondkirurgi og apopleksi (heilabløðing ella -tøpp).
Samstarvið millum LS og KS hevur síðani 12. juli 2012 virkað við støði í eini rammuavtalu, ið var tann fyrsta av sínum slag. Avtalan viðgerð eina røð av samstarvsevnum millum sjúkrahúsini, harav økir sum røntgen, blóðbanka, rannsóknarstovu, medico-teknikk, sjúkraflutningstænastuøkið, uttanlandstænastuøkið o.s.fr. Síðani tá er avtalan víðkað við nýggjum samstarvsøkjum, eitt nú felags liðlækna til Sjúkraflutningstænastuna.
Sum liður í menning av samanhangandi viðgerðartilboðum og sjúklingagongdum í Sjúkrahúsverki Føroya hava KS og LS nú inngingið avtalu um nýggja samstarvsskipan innan sjúkrahúsviðgerð av apopleksi-sjúklingum. Ætlanin er seinni í ár at víðka hetta samstarvið við kommunalu samstarvsøkini innan eldraøkið, herundir Tórshavnar Kommunu, og fáa samanhangandi sjúklingagongd frá akuttari innleggjan á LS til endurvenjing í nærumhvørvinum, eftir at sjúklingurin hevur verið til sjúkrahúsendurvenjing á LS og KS og verður útskrivaður frá sjúkrahúsunum.
Somuleiðis er avtala gjørd innan hondkirurgi, har skurðlækni á LS kemur at skurðviðgerða á KS.
LS og KS eru í dialogi um onnur økir, við atliti til at tryggja skynsama nýtslu av tilfonginum í Sjúkrahúsverki Føroya og fyri tryggja góðar sjúklingongdir og viðgerðartilboð.


text:
Valgreinir
Vel rætt
03. Nov 2016
Týsdagin er tú við til at avgerða, hvussu politikkurin í Tórshavnar kommunu, skal verða tey næstu 4 árini. Tað er umráðandi at tú fert...
les meir
Kommunal nýhugsan!
03. Nov 2016
Ein matstova borðreiddi við serdeilis góðum mati, og hóast gesturin fekk uppskriftina, so fekk hann ikki matin at smakka eins væl og á matstovuni....
les meir
Kunnu ikki brúka 3,6 milliardir uttan ideologi
02. Nov 2016
Tá ið tú um nakrar mánaðir hyggur eftir skattauppgerðini fyri 2016, tá sært tú, at tú hevur rindað meira í...
les meir
TÍMA VIT TAÐ?
30. Okt 2016
Í dag verður nógv tosað um bústaðir og manglandi grundøki, men vita vit við vissu um ynskini eftir grundøkjum eru av gomlum vana og...
les meir
Vit kunnu ikki blása og hava mjøl í munninum!
28. Okt 2016
Vit eiga ikki at krevja meira inn í skatti. Vit skulu tálma rakstrinum og Vit skulu ikki gera stórvegis av nýíløgum...
les meir
Ein tíðarhóskandi eldrarøkt í einari tíðarhóskandi kommunu...
28. Okt 2016
Eftir sendingina í D V 28.okt., ella í gjár, verður enn einaferð undirstrikað við feitum stavum, at bráfeingis trupulleikin á eldraøkinum í Tórshavnar...
les meir
Valskráin Eysturkommuna
27. Okt 2016
Her kanst tú taka niður og lesa valskránna hjá Framsókn til kommunuvalið 2016 í Eysturkommunu.Trýst her.issuu ...
les meir
Hvussu verður mentan til?
27. Okt 2016
Mentanin verður til ímillum fólkið, og um tað er ávíst, ið vit ynskja broytt, ella sum vit ynskja sum okkara mentan, so er tað...


text:
Broyting í transaktiónsgjaldi fyri virðisbrævahandlar
29-09-2017
Frá 1. desembur verður broyting í transaktiónsgjaldinum fyri keyp og sølu av virðisbrøvum – tað er gjaldið, ið fer til VP í sambandi við handil við virðisbrøvum. Higartil hevur tað verið goldið hálvárliga, sum partur av einum samlaðum goymslukostnaði. Frá 1. desembur í 2017 verður tað kravt inn pr. handil (bæði keyp og sølu) og sæst á hvørjum handilsseðli. Sjálvt gjaldið er tó óbroytt (18 kr. pr. handil). Broytingin verður framd vegna broytingar í lóggávuni, og einum ynski um, at kostnaðir í sambandi við virðisbrævahandil gerast meira greiðir.
‹ Aftur


text:
16. juni 1948 – 14.juni 2017
Til minnis
__________________
eftir Turið Sigurðardóttur
__________________
Nú fór Rógvi, mín góði og hjálpsami vinur og samstarvsfelagi, brádliga um sýnina, beint áðrenn 69 ára dag sín tann 16. juni.
Rógvi var ein eldsál og stríðsmaður. Størsta áhugamál hansara var námsfrøði, sum hann var serfrøðingur í, men haraftrat var hann framúr søgufróður samfelagskritikari, altíð klárur at greiða frá og miðla vitan sína, og í orðaskifti og góðum kjaki var hann sum fiskurin. Endaliga ritgerð hansara til cand.ped.-prógv á Danmarkar Læraraháskúla í 1981 var kanning av søgubókunum í føroyska skúlanum, og tað sum hann har kom fram til, bygdi hann síðan á, víðkaði um og styrkti. Eg haldi, at ber til at siga, at hjartatátturin var, at søgutulking er relativ, hon er merkt av teimum umstøðum og áhugamálum, sum hon er vorðin til í. Javnan ávaraði hann um, at tað er hættisligt at skúgva gerandisdagin til viks, tá ið vit fáast við at mynda og seta fram mentanarfatan okkara.
Ástøðiliga og empiriskt hevði Rógvi sterkt støði, og hann brúkti tað til tað fyri honum mest umráðandi: at skilja søguna, samtíðina og tann livaða veruleikan í samheingi og at stremba ímóti at bøta um praksis.
Um heystið 1988 bjóðaði Háskúlin til almennar fyrilestrar – høvið var, at jólafundurin fylti 100 ár – og Rógvi helt røðu, sum árið eftir varð prentað í Brá við tí eyðkendu avbjóðandi yvirskriftini “1888-1988 og hvat so!” Røðan snýr seg um, at tann rørslan, ið stóð aftan fyri jólafundin, var tíðarbær og framsøkin, men at hon nú var vorðin eitt haft, brúkt sum ideologiskt amboð til at halda fast við eina mentanarfatan, sum forðar okkum í at skapa nýggja mentan og taka støðu til tey mentanarfyribrigdi, sum rørast rundan um okkum. Við einari stirðnaðari mentanarfatan standa vit hjálparleys, tá alt nýtt verður fatað sum hóttan móti føroyskari mentan, og tað er tað eisini, tá ið vit ikki skapa okkum amboð og fyritreytir at skilja mentan okkara, og sum hann sigur í endaorðunum: “Tann kaldi veruleikin verður tá, at alt tað, sum kemur inn yvir okkum, verður slúkt óviðgjørt, meðan vit sjálvi dansa føroyskan dans á onkrum leikpalli uttanlands.” At skilja samtíðina út frá tí søguliga samheinginum – og øvut – er eisini tráðurin í greinini “Høvdingar hittast: Tróndur í Gøtu og Sigmundur Brestisson í føroyskum bókmentum og samleika” (pr. í Frændafundi 1993), sum snýr seg um, hvussu teir tveir høvuðspersónarnir í Føroyingasøgu hava verið tulkaðir gjøgnum skiftandi tíðir.
Vit komu at kennast í Keypmannahavn og mest í sambandi við tíðarritið Brá, sum fór til gongu í 1982, og sum vit vóru ógvuliga upptikin av tey næstu tíggju árini. Tað var spennandi og mennandi at arbeiða saman við fólkunum, sum vóru í ritstjórnini. Okkaramillum var Rógvi ein hin ítasti, og tað var sjálvsagt, at hann skrivaði inngangin í nr. 1, har hann nevnir Kristin í Geil og samstundis vónar, at blaðið fer at halda fast við humanismuna og verja talu-, skrivi- og hugsanarfrælsi.
Í 2013 helt Rógvi aftur almennan fyrilestur á Háskúlanum, og hesa ferð var evnið blaðmaðurin Kristin í Geil, sum Rógvi virdi fyri hansara humanismu og óræddu kritisku skriving. Tann kritiski ansurin, sum hann hevði í felag við Kristin í Geil, var altíð klárvakin hjá Rógva Thomsen
Turið Sigurðardóttir


text:
Tryggja tær pláss til steypafinaluna
ítróttur05-07-2017 - 16:18 - Jóanis Nielsen
Atgongumerkjasølan til finaluna um Løgmanssteypið, sum í ár verður millum NSÍ og B36, letur upp hósdagin 6. juli klokkan 12:00 á heimasíðuni hjá FSF.
Leygardagin 26. august klokkan 19:45 bresta NSÍ og B36 saman í finaluni um Løgmanssteypið. Talan verður uttan iva um ein spennandi dyst, og vónandi og væntandi fara fjeppararnir hjá feløgunum at møta mannsterk á Tórsvølli.
Atgongumerkjasølan til steypafinaluna, ið fer fram í Nethandilinum á heimasíðuni hjá Fótbóltssambandi Føroya, letur upp hósdagin 6. juli klokkan 12:00. Kostnaðurin er 100 krónur fyri vaksin og 50 krónur fyri børn.
Skráin fyri steypafinalurnar 2017


text:
Framsókn
Framsókn er ein politiskur liberalur tjóðskaparflokkur í Føroyum. Flokkurin byggir hugsjón sína á liberalismu og stevnumið floksins er vinnuligt, persónligt og tjóðskaparligt frælsi. Flokkurin vil, at Føroyar gerast eitt tíðarhóskandi samfelag og hetta er eisini slagorð floksins. Framsókn ynskir eisini føroyskt fullveldi.
Innihaldsyvirlit
Søga Framsóknar[rætta | rætta wikitekst]
Flokkurin varð stovnaður 9. mars 2011.[1] Hin 6. apríl 2011 vóru 2.300 undirskriftir handaðar løgmanni Kaj Leo Johannesen, sum tá eisini var innlendismálaráðharri.[2] Stigtakarar til Framsókn vóru Poul Michelsen og Hanna Jensen. Poul Michelsen hevði tá verið leysgangari á Føroya Løgtingi í eina tíð, eftir at hann tók seg úr Fólkaflokkinum hin 11. oktober 2010.[3]
Á løgtingsvali 2015 fekk flokkurin tveir tinglimir valdar: Poul Michelsen og Honnu Jensen. Hin 15. september 2015 gjørdist formaðurin Poul Michelsen landsstýrismaður í Uttanríkis- og vinnumálum. Tá tók Ruth Vang sæti á tingið fyri hann. Hin 17. september 2015, tá ið nevndarsessir í Løgtinginum skuldu býtast, gjørdist Annika Olsen, ið fór úr Fólkaflokkinum eina viku frammanundan, limur í Framsókn og gjørdist forkvinna í Fíggjarnevndini. Framsókn hevði harvið fingið 3 tinglimir á fyrsta sinni, og fyri fyrstu ferð í søgu Føroya, hevði Løgtingið fingið ein flokk við meir enn einum tinglimi ið bara vóru kvinnur. Eftir fáum døgum valdi Annika tó at taka seg úr aftur Framsókn.
Stovnarar[rætta | rætta wikitekst]
Hesi stovnaðu flokkin
- Eyðna L. Hansen
- Eli Christiansen
- Finn Jensen
- Hanna Jensen
- Hans Anfinnson Norðfoss
- Harriet Davidsen
- Janus Rein
- Óluvá Waagstein
- Poul Clementsen
- Poul Michelsen
- Sissal Kjartansdóttir Kristiansen[4]
Løgtingsfólk[rætta | rætta wikitekst]
Framsókn stillaði upp til Løgtingsval fyri fyrstu ferð 29. oktober 2011. Tað eydnaðist flokkinum at fáa tvey umboð vald á Føroya Løgting. Poul Michelsen fekk 581 atkvøður, meðan Janus Rein fekk 250 atkvøður. Næstur teimum vóru Hanna Jensen við 210, Tróndur Djurhuus við 169 og Sámal Petur í Grund við 111 atkvøðum.[5] Sostatt vóru tveir mans valdir: Poul Michelsen og Janus Rein. Árið eftir fór Janus Rein úr flokkinum, og seinni fór hann í Fólkaflokkin, so Framsókn hevði bert ein tinglim tað mesta av tingsetuni. Á løgtingsvalinum 2015 fekk flokkurin aftur tveir tinglimir valdir, hesaferð vórðu hesi vald: Poul Michelsen og Hanna Jensen.
Løgtingsfólk vald 2015-2019[rætta | rætta wikitekst]
- Annika Olsen - frá 17. september 2015 limur í Framsókn. Varð vald fyri Fólkaflokkin hin 1. september 2015.
Hin 17. september 2015 gjørdist leysgangarin Annika Olsen, ið fór úr Fólkaflokkinum eina viku frammanundan, limur í Framsókn, og tingbólkurin hjá Framsókn øktist frá 2 til 3 tinglimir. Harvið hendi júst tað mótsætta, enn tað ið hendi eftir valið í 2011, tá ið flokkurin misti ein tinglim til Fólkaflokkin.
Leiðsla[rætta | rætta wikitekst]
- Poul Michelsen, formaður síðan 2011
Floksnevnd[rætta | rætta wikitekst]
- Poul Michelsen, formaður
- Hanna Jensen, næstforkvinna
- Óluvá Waagstein
- Ruth Vang
- Bjarni Kárason Petersen
Tiltakslimir[rætta | rætta wikitekst]
Keldur[rætta | rætta wikitekst]
- ↑ Aktuelt.fo
- ↑ 24.fo
- ↑ Kringvarp.fo, Løgmaður fingið 2300 undirskriftir frá Framsókn
- ↑ Framsokn.fo
- ↑ Kringvarp.fo
Slóðir[rætta | rætta wikitekst]
Fólkaflokkurin · Framsókn · Javnaðarflokkur · Miðflokkurin · Sambandsflokkurin · Sjálvstýrisflokkurin · Tjóðveldi


text:
væl egnað til veitslur og onnur tiltøk
Bygdahúsið varð tikið í brúk fyrst í áttatiárinum.
Í 1996 keypti Sjóvar kommuna húsið og gjørdi ymsar umvælingar.
Húsið verður nógv brúkt til ymisk tiltøk.
á myndasavninum sært tú góðu umstøðurnar í bygdahúsinum.
Fremst á heimasíðuni er kalendari, ið vísir nær húsið er tøkt.
Ynskir tú at leiga húsið, skal tú ringja til Artur á tlf. 23 27 27
Leiguprísir pr. 1. mars 2012 sí her
Leiðreglur í samband við útleigan av hølum hjá Sjóvar kommunu:
Sjóvar kommuna góðtekur ikki ágang móti børnum ella vaksnum!
Fyribyrging av kynsligum ágangi


text:
U14 dreingir C javnleik móti oddaliðnum
Í allarfagrasta veðri fór HBc til Sandoynna at spæla móti B71. B71 hevur vunnið allar dystirnar hetta kappingarárið, so dreingirnir vistu, at hetta fór ikki at verða ein lættur dystur.
Beint sum dómarin hevði bríkslað dystin í gongd sást, at talan var um tvey lið, sum bæði vildu vinna.
Fyrri hálvleikur var tó merktur av, at HB hevði yvirvágina og hevði fleiri góð skot upp á mál, sum málmaðurin hjá B71 tíverri bjargaði.
Í seinna hálvleiki løgdu okkara dreingir aftur gott trýst á sandoyingar, og ikki vardi leingi, áðrenn HB skoraði fyrsta málið.
Stutt eftir skoraði HB seinna málið, og so var støðan 2-0 til HB. Men sandoyingar vildu ikki hava tað hangandi á sær, at teir taptu til HB, so nú funnu teir rætta stríðsandan fram og fingu við neyð og deyð spælt seg upp til ein javnleik, áðrenn dómarin bríkslaði dystin av.
HBc er sostatt fyrsta liðið í ár, sum hevur megnað at fáa stig móti B71, og dreingir okkara kundu sostatt fara vælnøgdir til Havnar aftur.
Heimasíðan takkar fyri hesu góðu dystarfrásøgnina frá Gitte Klein, ið var við okkara U14 dreingjum C inni í Dal.


text:
GRØNLAND
Juvél II í "rokfiskiskapi"
- við ongum troli, ongari nót og ongum línustampum og eini óavmarkaðari kvotu í Grønlandi
Juvél II kom til Hirtshals í desember mánaða í fjør til umfatandi nýgerð. Skipið lá í Hirtshals í fýra mánaðir, har sjálvboðin úr Føroyum og menn frá smiðjum í Hirtshals arbeiddu hvønn einasta dag út í eitt, uttan tær løturnar, fyrrapart og seinnapart, tá tey á Malta komu oman við nýgjørdum drekka og kaku.
Nógv er gjørt við skipið, og høvuðsnýgerðin er, at skipið varð innilokað. Innanveggjað er tað vorðið nógv størri og rúmligari. Messan og gallan eru gjørdar av nýggjum, og eru nú á sama dekki. Nýggja messan er bæði snøgg og rúmlig, og nú ber til at bjóða nógvum fólki umborð til møti og ein drekkamunn aftaná. Miðskips, eru kømurini gjørd av nýggjum við tveimum koyggjum, har niðaru koyggjurnar kunnu gerast til dupulkoyggjur. Sofa, sofaborð, vask og skrivaraborð er inni á nýggju kømurunum ein sonn hamskifting frá einum gomlum skipi til eitt nýtt skip.
Fólk í Hirtshals undraðust yvir tað góða arbeiðslag, sum eyðkendi arbeiðið umborð á hesum fremmanda skipinum, sum hevði ligið við bryggju mitt í býnum í meira enn fýra mánaðir. Onkur spurdi enntá hvat áskriftin á skortsteininum merkir, sum er JOH.3,16 (bíbliubrotið í Jóhannes evangelii kapitul 3 og ørindi 16). Ein slíkur spurningur gav gott høvi til at greiða frá endamálinum við Juvél II.
Fiska menniskju
Einki trol, eingin nót og eingir línustampar eru umborð á Juvél II. Óivað er onkur toskatráða, okkurt lodd og kanska onkur snella, tí tað kann vera gott at fáa okkurt kókið upp úr sjónum til tey 22 fólkini, sum manna Juvél II. Men fiskiskapurin hjá Juvél II er ikki fiskur, men menniskju, sum Jesus segði við fiskimannin Pætur: Frá nú av skalt tú ikki vera fiski-fiskimaður, men tú skal vera menniskja-fiskimaður.
Týsdagin 15 juni fór Juvél II av Klaksvík við kós móti Grønlandi, har teir hava siglt millum fjarskotnar bygdir í Vesturgrønlandi. Tað tók eina viku úr Føroyum til Nuuk, har teir komu týsdagin 22. juni. Andrias Petersen úr Norðdepli var skipari á ferðini yvir. Longu tveir dagar seinni vóru teir í bygdini Kangámiut, sum liggur norðanfyri Lille Hellefiske bank. Har fingu teir roynt messuna sum møtisal. Av tí, at einki høli var tøkt í bygdini at hava møti í, bjóðaðu teir bygdfólkinum umborð til møti, og ikki færri enn uml. 70 fólk møttu upp til møti í nýggju messuni umborð á Juvél II. Aftan á møtið var hugnalig samvera við drekkamunni.
Síðani gekk leiðin norður til Diskovíkina, sum var tað norðasta teir komu í summar. Á leiðini norður hava teir vitjað millum 20 og 25 størri og smærri bygdir við traktatum og hildið møtir. Síðani gongur leiðin suðureftir. Steðgað verður í Nuuk, har teir liggja 10. 12. august. Síðani gongur leiðin víðari suðureftir, har teir eisini vitja seyðahaldarnar í Suðurgrønlandi miðskeiðis í september. Óli Steinberg hevur verið nógv millum seyðahaldarnar og kennir nógvar av teimum væl. Seinasta vitjanin verður í Narssarssuaq, og tá kemur nýggj manning umborð, sum skal sigla skipið heim til Føroyar, har tað kemur at liggja í vetur.
Hallgrím Miðberg
Hallgrím Miðberg úr Saltangará hevur verið við nakrar vikur í summar, bæði sum kokkur og sum spælari á møtunum. Hann greiðir frá, at nógv fólk eru komin til møtini bæði í landi og umborð, og at messan er sera væl egnað til møtir. Á fleiri støðum ber ikki til at koma til bryggju við skipinum. Tá verður farið í land við innbjóðingum til møti umborð, og so verður fólkið flutt við smábátum millum land og Juvél II. At bjóða til møtir umborð er ein nýggjur møguleiki, sum ikki hevur latið seg gjørt áður. Hallgrím sigur, at nógv brúkt klæðir eru við skipinum, sum verða býtt út til tey, sum tørva.
Hetta kemur væl við hjá nógvum av teimum, sum skipið kemur í samband við. Eisini sigur Hallgrím, at nýggja gallan umborð riggar væl, og er bæði rúmlig og praktisk.
Hann upplýsir eisini, at nógvir grønlendingar hava verið andaliga vaktir av orði Guds, har skipið hevur vitjað í ár. Nógvir hava ynskt at fáa meiri at vita um andalig viðurskifti, fleiri eru komnir fram til forbøn, og nógvir eru, sum hava játtað trúgv á Jesus higartil í summar.
Óli Steinberg
Óli Steinberg hevur verið við í summar, men hevur verið heima nakrar dagar. Undirritaði hitti Óla í heimi hansara í Klaksvík seinasta mánakvøld. Hann greiddi frá arbeiðinum og tað var heilt greitt, at tað var ein glaður og væl nøgdur maður, sum greiddi frá missjónsarbeiðinum umborð á Juvél II. Hann er eisini sera væl nøgdur við nýgerðina av skipinum. Óli Steinberg er ein av undangongumonnunum og leiðarunum í hesum arbeiðinum. Hann fór aftur til Grønlands í gjár, týsdagin, og hann fer umborð í Nuuk, har skipið hevur ligið nakrar dagar, áðrenn teir seta kósina suðureftir, fríggjadagin 13.august.
Sambært ferðaætlanini, sum Sámal Poulsen hevur á síni facebook, so verður siglt til Føroyar, úr Narssarssuaq, týsdagin 14. september, og roknast kann við, at Juvél II verður aftur í Føroyum uml. 20. september eftir ein væl eydnaðan fiskitúr í Grønlandi, har uml. 45-50 støð hava verið vitjað, fleiri hundrað Grønlendskar bíbliur givnar út og mong hava verið nomin av orði Guds.
Um onkur ynskir at stuðla arbeiðinum umborð á Juvél II ber til at flyta á konto í Norðoya Sparikassa 9865 1036194. Um ein ynskir, at stuðulin skal til ávíst endamál, kann tað eisini viðmerkjast við flytingini.
Poul Jóhan Djurhuus/This email address is being protected from spambots. You need JavaScript enabled to view it.


text:
Ingi Samuelsen
06.10.2017 - 07:07
Mentan > Vinna & Tøkni > Miðlar
Klokkan umleið 9.55 í morgun verður trumlan við teimum hundrað litføgru kúlunum, sum í næstan fimmti ár hevur órógvað føroyska útvarpslurtaran, fyrst leygarkvøld beint eftir nátturða og seinastu árini fríggjamorgun, snarað fyri seinastu ferð.
Tað var nýsetti kringvarpsstjórin, Johnny í Grótinum, sum sama dag hann var byrjaður í starvinum, boðaði frá, at kringvarpið nú gevst við V4-dráttinum. Avgerðin varð tó tikin áðrenn hann settist í stjórastólin.
Orsøkin er, at V4 hevur givið undirskot seinastu tíðina. Happadrátturin byrjaði annars í 1969 fyri at skaffa Útvarp Føroya pengar. Peningurin, ið kom inn frá V4 dráttinum var m.a. brúktur til at fíggja nýggja útvarpshúsið í Sortudíki.
Tað, ið sermerkti V4-sendingarnar í byrjanini var undirhaldið og skemtið, ið varð framført í sendingunum, ið vórðu sendar kring um landið.
Í sambandi við, at V4 verður trekt fyri seinastu ferð, fer útvarpið at senda klipp frá gomlum V4 sendingum og annars minnast V4 í tíðarskeiðinum millum klokkan 9 og 11 í morgun.
Á leinkjuni her greiðir Johnny í Grótinum frá avgerðini um at gevast við V4-spælinum.


text:
Søkt verður eftir trivnaðar/skrivstovufólki at byrja 1. mars 2018.
Setanarbrøkurin verður 0,75.
Arbeiðsuppgávurnar snúgva seg í høvuðsheitum um at mynda kommununa úteftir, kunning, mentan, trivnað og annað. Viðkomandi hevur ábyrgd av at kunna borgarar o.o. um tænastur og møguleikar í kommununi.
Tann, ið settur verður, skal eisini arbeiða við skrivstovuuppgávum í kommunalu umsitingini.
Ynskiligt er, at umsøkjarin
Starvið verður sett eftir sáttmála millum Kommunala Arbeiðsgevarafelagið og Starvsmannafelagið.
Vilt tú vita meira um starvið, ert tú vælkomin at seta teg í samband við borgarstjóran á tlf. 23 27 27 ella umvegis teldupost til artur@sjovar.fo
Umsóknir við prógvum og viðmælum skulu vera okkum í hendi í seinasta lagi 1. februar 2018, kl. 12:00 og skal sendast til:
Sjóvar kommuna
Skúlavegur 10
490 Strendur
ella til sjk@sjovar.fo
Sjóvar kommuna skilar sær rætt til at velja millum innkomnu umsóknirnar ella ongan at seta.


text:
Fyrstu ferð, eg var í Lívdini, var á ungdómsmøti fyri fimm árum síðani.
Eg merkti, at eg var øðrvísi, tí eg var ikki von at ganga á møti. Men hetta var bert nakað, eg hugsaði sjálv. Eisini var eg ílatin øðrvísi, prátaði øðrvísi og roykti. Ikki nógv har gjørdu tað. Men fólkið har sá ikki tað, sum kanska skilti meg frá teimum. At vera øðrvísi var væl móttikið. Eg fann skjótt út av, at eingin er líka í Lívdini. Fólk vóru sera áhugað í mær, tey prátaðu beinanvegin og spurdu um ymiskt. Eitt nú róstu tey eisini mínum tatoveringum. Eg føldi meg sera væl, góðtikna og viðurkenda.
Eg varð bjóðað heim til fólk og fekk skjótt vinir, sum eg í dag eri heilt væl við. Tvær gentur í Lívdini settu saman ein bólk við mær og øðrum nýggjum, har vit bóðu, lósu Guds orð og prátaðu um tað. Hetta skapti sterk vinabond.
Læran um Jesus varð greidd frá á ein sera einfaldan og lætt skiljandi hátt. Og vit fingu at vita, at eingir spurningar vóru býttir. Lívdin gjørdist skjótt eitt heitt, trygt, heimligt stað, har ein stuttleikaði sær, lutaði ymisk djúp evni og fekk andaliga føði.
Brádliga fekk eg stóran hug at hjálpa við arbeiðinum í Lívdini. Tað gav stóra gleði at kunna brúka sínar gávur at uppbyggja samkomuna við. Eg skilti, at Gud nú brúkti meg at greiða vegin fyri onnur, eins og hann hevði brúkt onnur at greiða vegin fyri meg til at kenna Jesus betri.
Eg vil viðmæla Lívdina sum eitt heim fyri tey, ið hava sundurbrotnan anda. Her kunnu tey fáa lívd hjá tí Hægsta, koma at skilja sínar gudgivnu gávur og Guds ætlan við sínum lívi.
Fyrsta møtið í Lívdini gjørdi meg forvitna - eg vildi vita meira um Guds orð. Eg skilti beinanvegin, at Lívdin var ein samkoma fyri øll. Fólkið var fyrikomandi, og eg kendi meg vælkomna.
Tá ið ein tíð var fráliðin, tók eg av tilboðnum um at fara í ein húsbólk og ein kvinnubólk. Tann avgerðin broytti mín lívsstíl. Eg fór at umgangast nógv fleiri trúgvandi.
Mítt vit verður stimbrað, og eg havi tað stuttligt saman við trúgvandi fólki. Hetta er tað øvugta av tí, ið eg áður helt. Tá søgdu fordómarnir mær, at tey trúgvandi vóru keðilig. Hugburðurin er broyttur frá at vilja hava og eiga og til, at eg í dag ynski at tæna og geva.
Lívdin hevur givið lívinum nýggja meining.


text:
Jon Hestoy er í hesum døgum í Patagonia í Suður-Argentina, sum umboð fyri teknisku Open Water nevnd FINA, á fyrstu stevnu í røðini av World Cup stevnum í sjósvimjing. Tey skulu svimja 10 km í Río Negro millum Carmen de Patagones og Viedma, ein teinur sum eisini verður kallaður fyri maraton í FINA-høpi.
Kappingin er í morgin, leygardagin hin 4. februar 2017, og verður stroymað her:
Sí eisini lapatagonesviedma.com. Tey byrja sambært skránni hjá FINA kl 14:00 lokala tíð, sum er kl 17:00 her í Føroyum.
Her er ein video frá stevnuni í fjør


text:
Evropeiska svimjisambandið LEN hevur nú sambært SwimNews.com kunngjørt, at nýggju ‘track’ skamlarnir fara at verða brúktir á komandi evropameistarastevnu á stuttgeil, í Istanbul tann 10. til 13. desember 2009. Teir skuldu eftir ætlan eisini hava verið brúktir á HM í Rom, men altjóða svimjisambandið FINA valdi tá at lata verða, tí tey ikki hildu at nóg nógvir svimjarar høvdu havt møguleika at venja seg við teir. Millum føroyingar er tað nokk bara Pál Joensen sum hevur roynt ein slíkan enn, á World Cup í Stockholm í fjør.
Image courtesy of Omega


text:
Heilsumálaráðið søkir nú eftir sjúkrahússtjóra til Landssjúkrahúsið.
Starvið er lýst leyst til setan 1. juni 2015 ella eftir nærri avtalu.
Sjúkrahússtjórin er ovasti leiðari á Landssjúkrahúsinum og hevur mótvegis Heilsumálaráðnum endaligu ábyrgdina av virkseminum á stovninum. Landssjúkrahúsið fevnir um virksemið í sjúkrahúsbygningunum á Eirargarði og J. C. Svabosgøtu, Sjúklingahotellið Tórshavn í Keypmannahavn, umframt eina røð av eindum kring landið við økispsykiatri, ljósmøðraskipan og sjúkraflutningstænastu.
Setanarøkið er Heilsumálaráðið og stovnar undir tí við tænastu á Landssjúkrahúsinum.
Viðkomandi, ið settur verður, skal kunna tola broytingar í starvinum, bæði í starvsinnihaldi og vavi.
Næst fyrisetti er aðalstjórin í Heilsumálaráðnum. Starvið er áramálssett í 5 ár við serligum sáttmála.
Lønin er ájavnt við 39. lønarflokk hjá tænastumonnum landsins við 15% í eftirlønargjaldi og eini áramálsviðbót.
Nærri fæst at vita um starvið við at venda sær til Turid Arge, aðalstjóra, umvegis turid.arge@hmr.fo ella tlf. 304050.
Umsóknarfreist er tann 27. apríl 2015, kl. 12:00.
Sí lysing her.


text:
HB aftur vælumboðað á landsliðnum
Ymiskt31-07-2013 - Jónfinn Petursson
Sum liður í fyrireikingunum til endaspurtin í hesum HM-undankappingarumfarinum, hevur Lars Olsen landsliðsvenjari, sett navn á leikararnar ið skulu verða við í hópinum sum skal spæla venjingardyst móti Íslandi á Laugardalsvøllinum í Reykjavík.
Vit HB kunnu fegnast um at boð eru eftir Teiti, Hans, Christian, Fróða, Símun og Heina, og at vit harvið aftur eru vælumboða við seks leikarum hesaferð. Aftur er boð eftir báðum okkara frálíku málmonnum.
Harumframt kunnu vit fegnast um at tað gongur væl hjá Gunnar Nielsen og Hallur Hansson ið ávíkavíst leika í Motherwell í Skotalndi og AaB í Danmark, og at teir eisini hava fingið landsliðsboð.
Aliir ið hava fingið landsliðsboð eru hesir:
Gunnar Nielsen, Motherwell (SCO)
Jónas Tór Næs, Valur (ICE)
Atli Gregersenog Erling Jacobsen, Víkingur
Rógvi Baldvinsson, Bryne BK (NOR)
Pól Jóhannus Jústinussen, NSÍ
Viljormur Davidsen, FC Fredericia (DK)
Hallur Hansson, AaB Ålborg (DK)
Súni Olsen, B36 Tórshavn
Leif Niclasen og Arnbjørn Hansen, EB/Streymur
Hans Hørgensen, Teitur M. Gestsson, Heini Vatnsdal, Símun Samuelsen, Christian R. Mouritsen og Fróði Benjaminsen, HB
Jóan Símun Edmundsson, Viking Stavanger (NOR)
Páll Klettskarð, KÍ
Vit hava fýra dystir eftir í hesi HM-undankappingini. 6. september spæla vit á útivølli móti Kasakhstan og fyra dagar seinni kemur Týskland á vitjan.
11. oktober vitjar Kasakhstan og endabresturin veðrur 15. oktober, tá Eysturríki vitjar.
Vit ynskja øllum hjartaliga til lukku vit úttøkuni og bestu eyðnu við venjingardystinum. Venjingardysturin móti Íslandi verður á Laugardalsvøllinum, mikudagin 14. august.


text:
Túrar
Mykines
Vit bjóða bólkaferðir (min. 20 pers.) til Mykinesar v/frásøgumanni, gongutúri og ábiti (føroyskt kalt sjálvtøkuborð).
Túrurin tekur umleið 5 tímar, frá tí vit fara, til vit verða aftur á Sørvági.
Prísur: 700,- pr. persón íroknað gongugjald
Prísur uttan mat: 450,- pr. persón íroknað gongugjald
Prísur fyri frásøgufólk: 1.500,-
Tak niður faldara um túrar til Mykines
Tindhólmur
Vit gera bólkaútferðir (min. 15 pers.) v/frásøgumanni til Tindhólm.
Túrurin tekur umleið 4 tímar.
Prísur: 500,- pr. pers.
Prísur fyri frásøgufólk: 1.500,-
Møguleiki er fyri 2 ymiskum matpakkum á túrinum:
1 stk. Sandwich, 1 frukt, 1 juice. 90,- kr. pr. pers.
ella
4 stk. Smurt breyð v/fø. viðskera 200,- kr. pr. pers.


text:
Aton og Helgi vera við til at gera eina fantastiska elektroniska skrá uppaftur betur. Soleiðis siga fyrireikararnir av tiltakinum Gildið, ið verður hildin í Tórsgøtu 2. juli.
Gildið er elektronisk veitsla, sum verður hildin á økinum millum Reinsaríið, Perluna og Miðlahúsið og inni í sjálvari Perluni.
Aton
Anna Katrin Egilstrøð og svensk finnin Sebastian Edin mannað tvímansbólkin ATON, ið er annað av nøvnunum, ið vit avdúka til GILDIÐ í dag.
Til GILDIÐ framføra tey sítt nýskrivaða verk “Silence wrapped in hair”, ein sansilig sonisk ferð har orð og ræddir flættast inn í mikro ljóð í einum støðugt skiftandi elektroniskum landslagi.
Anna Katrin er serliga kend úr danska bólkinum Valravn, ið var ein av fremstu Folktronica bólkunum í Norðurlondum fyri nøkrum árum síðan.
Síðan Valravn gavst hevur Anna Katrin m.a. arbeitt við symfoniini Beinta, ið varð frumframførd á Spot Festivalinum í ár, og sum hevur fingið serstakliga góð ummæli.
Helgi
Dan Helgi í Gong ella bara Helgi, hevur verið tráspældur í útvarpinum við lagnum ‘’Lívið er ein fongur’’, ið kom út í januar. Helgi er úr Havn og arbeiðir við ljóðlist og tónleiki. Íblásturin handan ljóðmyndina er soul, improvisation, house, genderfuck og Bollywood. Hann spældi til talGildið í Perluni.
Frammanundan er greitt, at Steso, Lover Lover, Nystrøm, URbz, Frostfelt, Martin Falkenberg, Hulda, Hús umframt bretsku The Naked Eye framføra til GILDIÐ.
Atgongumerki fáast í forsølu á reinsariid.fo/gildid/


text:
Fyri góðum tveimum mánaðum síðani tók stýrið fyri Økistænastuna hjá Skálafjarðarsamtakinum avgerð um, at gamla Sambýlið á Skála skuldi nýtast sum Dagtilhald til borgarar, ið eru minnisveikir.
Síðan hevur verið arbeitt miðvíst við at fremja hesa ætlan, sum millum annað hevur til endamáls at stuðla heimabúgvandi, ið hava fingið staðfest demens sjúku, til ein virðiligan, virknan og innihaldsríkan gerandisdag, í góðum felagsskapi, so hesi kunnu búgva heima longs gjørligt.
Haraftrat skal skipanin veita avvarðandi lætta, vegleiðing og stuðul, samstundis sum virkast skal fyri einari øktari vitan um demens sjúkurnar.
Við hesum átaki hevur Økistænastan hjá Skálafjarðarsamstarvinum ætlanir um at menna tænastuna á demensøkinum og soleiðis stuðla uppundir heildarætlanina um eitt demensvinarligt samfelag.
Nú Dagtilhaldið á Skála letur upp, verður “Opið hús” í dag klokkan 15.30 – 17.30, har øll eru vælkomin. Umframt røður og tónleik er skráin merkt av, at talan eisini verður um eitt barnavinarligt tiltak nevnt “Kom við til Spæliland,” har klovnurin Totti undirheldur.


text:
Vit hava tann mest orkusparandi føroyska ketilin, sera orkusparandi, friðarligur og gevur nógv heitt vatn til brúsuna.
Bátaketlar
At verða fiskimaður er hart arbeiði, kalt og strævið, men!
Allur bæti bøtur, og nú kan gerðast nógv liviligari hjá bæði manning og útgerð. Hugsa tær at koma umborð á ein bát ella skip har motorurin altíð er heitur, radiatorar ella heit gólv eru, og heitt vatn í krananum ella í brúsuni; Ja tað er annað lívið.
Síðan 2006 hava vit framleitt og selt teir sera væl móttiknu ketlarnar til bátar og skip. Hesir ketlarnir ið vit kalla B18 eru 18 kw, og verða seldir við fýring, pumpu, einum vekslara, og ymiskum tilhoyri. Hesir ketlarnir sita umborð á nógvun bátum og skipum og virka avberða væl. Oljufýring og pumpa eru 230V og tí er neyðugt at hava umformara frá 12 ella 24 V um báturin hevur tað.
Ketilin veitir 18 kw.
Roykrørið er 76 mm.
Hædd X Breidd: 420 x 420 mm.
Longd uttan fýring 500 mm.


text:
Myndir:
31 - 31
<
>
Í vikuskiftinum hevur familjan Stoica úr Alexandria í Rumenia verið og býtt gávur út til fátæk børn. Tey siga at gleðin var stór og at tað fekk smílið fram í teirra andlitum. Sum tit síggja á myndunum, so er fleiri av pakkunum komnir úr Føroyum. Í vikuskiftinum 20. og 21. desember verður aftur býttar gávur út, og tá fara Miriam og Rógvi Rasmussen úr Runavík og teirra trý børn, Rósa, Rúni og Remi at verða ímillum teirra, sum sleppa at uppliva gleðina og síggja smílini.
18. des. 2014


text:
Altjóða svimjisambandið FINA kunngjørdi í gjár teirra útnevnilsi av dómarum til HeimsMeistarastevnuna 2017 í Budapest í summar, har føroyski høvuðsdómarin Dan Hjelm er millum tey 26 útvaldu. HM er eitt av allarstørstu og týdningarmestu tiltøkum sum FINA skipar fyri, og er hetta tí sjálvsagt ein stórur heiður fyri Dan og Svimjisamband Føroya.
Dan hevur eftirhondini roynt seg sum dómari á nógvum altjóða stevnum, so sum á Norðurlendsku Meistarastevnuni í Tórshavn í 2013, á Evropeisku Meistarastevnuni á stuttgeil í 2013, á Norðurlendsku Meistarastevnuni fyri Masters í Tórshavn í 2014, á Evropeisku Leikum í Baku í 2015, og á Evropeisku Meistarastevnuni í London í 2016.
Hann traðkaði eisini til sum dómsnevnd á Oyggjaleikum í 2015, og hevur sjálvsagt dømt heilt nógv her í Føroyum eisini, á meistarastevnum og á vanligum stevnum.
Men hetta nú verður heilt greitt størsta avbjóðingin, at vera partur av dómaratoyminum sum skal døma týdningarmestu svimjistevnu hjá FINA, næst eftir Olympisku Leikir. HeimsMeistarastevnan verður sum nevnt í Budapest í Ungarn í summar, har sjálv svimjistevnan er frá 23. til 30. juli, og har Dan so er innkallaður at møta hin 21. juli.
Afturat Dan hava vit sum kunnugt Jon Hestoy, sum í skjótt eitt mannaminni hevur virkað sum altjóða dómari og nevndarlimur hjá LEN og FINA í Open Water svimjing, millum annað á OL 2016 í Rio de Janeiro. Og nú í sambandi við HM 2017, hava vit vónir um at fáa ein ella tveir aðrar dómarar við til HM fyri Masters, sum verður í Budapest í august mánaða.


text:
Tað er ov stórur munur á føroysku skattasatsunum og skattasatsunum í teimum londunum, sum vit kappast við.
Tað sigur Føroya Arbeiðsgevarafelag í sínari áskoðan á ta skattanevnd og endurskoðan av skattaskipanini, sum politiska skipanin er farin í holtur við.
Tørvur er á broytingum í skattaskipanini, sigur Føroya Arbeiðsgevarafelag, og nevnir serliga inntøkuskattin, har føroyskir arbeiðsgevarar noyðast at rinda hægri løn, um starvsfólkið skal hava tað sama eftir skatt.
- Føroysk starvsfólk eru ógvuliga mobil, og vit síggja, at Føroyar hava norðurlendskt met í at pendla millum Føroyar og útlandið. Einki annað norðurlendsk land hevur nær námind so nógvar altjóða pendlarar sum Føroyar hava. Í sjálvum sær er tað ikki ein trupulleiki, men um tað merkir, at føroyskir arbeiðsgevarar ikki fáa sett skikkað starvsfólk, kann tað gerast ein forðing fyri framhaldandi virðisvøkstri, sigur Føroya Arbeiðsgevarafelag.
Føroya Arbeiðsgevarafelag ásannar, at arbeiðssetningurin hjá skattanevndini er umfatandi, men nemur við eina røð av teimum viðurskiftum, sum hava týdning, tá tað snýr seg um at evna til eina skattaskipan, sum stuðlar undir búskaparvøkstri og nýggjum arbeiðsplássum.
- Tað verður tí spennandi at síggja tað lidna úrslitið, sum nevndin kemur fram til, sigur Føroya Arbeiðsgevarafelag.
Føroya Arbeiðsgevarafelag hevði aðalfund um vikuskiftið, har sama nevndin varð afturvald.


text:
[This text is not available in English]
Fríggjadagin 15. september 2017 letur upp listaframsýning í Gamla Seglhúsinum við Zacharias Heinesen. Framsýningin umfatar oljumálningar og vatnlitismyndir.
Fernisering verður fríggjadagin 15. september kl. 16:00 og kemur Hilmar Høgenni, næstformaður í Listafelag Føroya at røða.
Umframt lættari ábit og okkurt leskandi, verður listamaðurin sjálvur til staðar har møguleiki er at heilsa uppá. Klassiski guitarúrmælingurin Ólavur Jakobsen syrgir fyri tónleikinum.
Framsýningin, sum er ókeypis at vitja, hongur uppi fram til miðjan oktober mánaða.
Listaframsýningin hevur opið soleiðis:
Mánadag til fríggjadag: 14.00-17.00
Sunnudag: 14.00-17.00
Øll eru hjartaliga vælkomin!


text:
Við tínari hjálp kunnu vit hjálpa
Barnahjálpin hevur nú virkað í góð 9 ár og hava vit hesi árini stuðlað foreldraleysum og fátøkum børnum við skúlagongd. Fleiri av hesum eru nú vaksin og megna nú at fóta sær í lívinum.
Continue Reading | Comments Off on Við tínari hjálp kunnu vit hjálpa
Nýtt navn og búmerki
Tíðindaskriv
ABC barnahjálp fer framyvir at virka undir hjánavninum Føroyska barnahjálpin og er nú sjálvstøðugur føroyskur hjálparfelagsskapur. Hjálparbeiðið er óbroytt og heldur fram á sama hátt, sum frammanundan
Continue Reading | Comments Off on Nýtt navn og búmerki
Ferian tú ongantíð fert at gloyma!
Á páskum 2016 skipar Føroyska barnahjálpin eina ferð til Filispoyggjarnar. Á ferðini fara vit at vitja skúlar og áhugaverd støð.
Continue Reading | Comments Off on Ferian tú ongantíð fert at gloyma!
Útbúgving sum lærari við stuðli av Viðareiði
Í desember 2015, fekk Martin Tutu prógv sum lærari. Hann er fyrsti unglingi í Barnahjálpini, sum hevur fingið hægri útbúgving. Vit eru errin av honum og gleðast um, at tað hevur eydnast honum at koma so langt.
Continue Reading | Comments Off on Útbúgving sum lærari við stuðli av Viðareiði
Nú ber eisini til at stuðla børnum á Filipsoyggjunum
Continue Reading | Comments Off on Nú ber eisini til at stuðla børnum á Filipsoyggjunum
Stuðla nú børnum í India
Í samstarvi við Maranatha Social Organisation stuðlar ABC barnahjálp nú børnum í India. Fólkið har livir í stórum fátækradømi og 95 prosent av fólkinum liva undir fátækramarkinum.
Continue Reading | Comments Off on Stuðla nú børnum í India
Hesir eru rættir sjómenn
Fiskimenn í Monrovia hjálpa til við útbering av rísi til ebolaraktu familjurnar niðri við strondina. Teir hava føroyska merkið á bátinum, blusunum og hava eisini vundið føroyska merkið á stong.
Continue Reading | Comments Off on Hesir eru rættir sjómenn
Hesi hava tørv á hjálp
Annie 3 ár, Zebede 5 ár, Yeahbylin 6 ár, Blessing 7 ár, Carlos 9 ár og Cyntia 16 ár hava brúk fyri hjálp. Foreldrini hjá teimum doyðu av Ebola. Fólk eru bangin at hjálpa, tí tey halda, at tey blíva smittað av ebola. Vit í ABC vilja gjarna hjálpa hesari familjuni og vit hava brúk fyri tær.
Continue Reading | Comments Off on Hesi hava tørv á hjálp
Tøkk úr Liberia
Takkarbræv fyri tykkara hjálp!
Góðu sponsorar og leiðarar í ABC barnahjálp Føroyar.
Eg beri hesa heilsan vegna børnini og starvsfólkini í ABC Liberia. Vit eru Harranum ógvuliga takksom fyri, at vit eru á lívi í hesi ræðuligu ebolakreppu. Júst nú er framgongd, grundað á úrslitini hjá Ebola Taskforce. Deyðiligheitin er lækkandi, og færri sjúklingar eru á sjúkrahúsunum kring landið.
20. desember var stjórnarval, sum er ein ábending um, at støðan við ebola er batnandi.
Continue Reading | Comments Off on Tøkk úr Liberia
Stuðla nú eisini børnum í Pakistan
Seinastu seks árini hava føroysk stuðulsforeldur í gjøgnum ABC barnahjálp stuðla børnum í Senegal og Liberia, og nú er eisini møguleiki at stuðla børnum í Pakistan.
Continue Reading | Comments Off on Stuðla nú eisini børnum í Pakistan


text:
Sannlíkt við rentuhækking í desember
- 29 Sep 2016
- - LÍV
Marknaðarinnlit - september 2016
Á rentufundinum hjá amerikanska miðbankanum tann 21. september, var avgjørt ikki at hækka leiðandi rentuna í USA. Tað gongur lutfalsliga væl í amerikanska búskapinum, men á onkrum økjum hevur gongdin verið nakað ivasom farnu vikurnar. Avgerðin um at varðveita rentuna óbroytta, hevur økt um sannlíkindið fyri, at rentan í USA nú verður hækkað í desembur. Ábendingar eru komnar um, at komandi rentuhækkingarnar í USA verða hóvligari enn áður væntað. Hetta kann gerast jaligt fyri bæði partabrøv og lánsbrøv.
”Onnur lánsbrøv” skara burturúr
6. mánaðin á rað, hevur íløgan við hægra váðanum nú givið vinning. Í august var vinningurin á hesi íløguni 0,72% soleiðis, at vinningurin síðani ársbyrjan, nú hevur nátt 3,35%. Íløgan við lægra váðanum gav eisini vinning í august. Hesin var 0,18% í mánaðinum. Síðani ársbyrjan hevur henda varligara íløgan nú givið vinning á 2,15%. Tað eru serliga sokallaðu ”onnur lánsbrøv”, ið hava givið gott ískoyti til samlaða vinningin. ”Onnur lánsbrøv” stendur av lánsbrøvum við hægri rentu enn tey donsku og hesi eru vanliga virðissett í fremmandum gjaldoyra. Síðani ársbyrjan hava hesi kastað 7,39% av sær. Teimum á baki koma donsku lánsbrøvini, ið fevna um stats- og realkreditt lánsbrøv, við einum vinningi á 4,37%. Higartil í ár hava partabrøvini framvegis eitt hall. Hetta er á 1,07% hóast tey góvu vinning á 1,19% í august.
Øll bíða eftir amerikanska miðbankanum
Peningapolitikkur er amboðið hjá alheims tjóð- og miðbankum at broyta leiðandi rentuna, fyri at ávirkan búskapargongdina. Í eina tíð hevur tað gingið lutfalsliga gott búskaparliga í USA. Amerikanski miðbankin (dagliga kallaður Fed) hækkaði leiðandi rentuna í desembur í fjør og síðani hevur verið bíðað eftir og dúgligani spátt um, nær næsta hækkingin verður. 21. septembur var rentufundur hjá Fed, men hóast lítil møguleiki var fyri einari rentuhækking, var kortini spenningur um, hvørt rentan mundi verða hækkað ella ikki. Rentan varð ikki hækkað, men boðini eftir fundin frá stjóranum í Fed, Janet Yellen, vóru sera áhugaverd. Ein rentuhækking í USA, er sera nógv ávirkað av dáta, sum greiða frá búskaparstøðuni í USA og í ávísan mun eisini í restini av heiminum. Hóast Fed staðfesti, at tað gongur framá í USA, og tey tí møguliga kundi havt hækkað rentuna, hava nøkur búskaparlig tøl verið nakað ivasom seinastu vikurnar. Hetta er ein av orsøkunum til, at rentustigið varð varðveitt óbroytt. Áhugavert var tó, at 3 av 10 limum atkvøddu fyri, at rentan varð hækkað. Fed leggur dentin á, at eitt nú er amerikanski arbeiðsmarknaðurin vorðin sterkari og hetta er týdningarmikið, so um flestu búskaparlig lyklatøl verða góð í desembur, er sera høgt sannlíkindi fyri, at rentan verður hækkað tann 14. desembur.
Hóvligari pengapolitikkur
Eins og avgerðirnar hjá Fed hava havt stóra ávirkan á virðisbrøv farnu mánaðirnar, kann væntast, at peningapolitikkur eisini komandi tíðina fer at hava avgerandi ávirkan. Minnast skal á, at tá ein miðbanki hækkar leiðandi rentuna, er hetta vanliga, tí at búskapurin hevur nøktandi framgongd. Farnu ferðirnar, tá Fed hevur hækkað rentuna, eru partabrøvini ikki lækkaði. Hetta er søga, og tí er ikki víst, at móttøkan verður hendan sama á partabrævamarknaðunum næstu ferð. Ein orsøk er, at sera lága rentustigið á tryggu lánsbrøvunum hevur stuðlað undir keypið av partabrøvum, tí vinningsmøguleikarnir frá lánsbrøvunum hava sýnst avmarkaðir. Hetta hevur helst fingið partabrøv at hækka meira enn vanligt seinastu tíðina. Eitt hækkandi rentustig kann tí fáa íleggjarar at økja íløgurnar í lánsbrøv. Hinvegin benda greiningar á, at inntøkurnar hjá virkjum í t.d. USA væntast at hækka í 2017 og hetta er jaligt fyri partabrævakursirnar. Líkt er eisini til, at rentuhækkingarnar komandi árini verða hóvligar og tískil ikki eins tálmandi fyri partabrøv, sum áður væntað. Hetta kann føra við sær, at partabrøv eisini fara at standa seg hampuligt komandi tíðina.
6. mánaðin á rað, hevur íløgan við hægra váðanum nú givið vinning


text:
Hanni Bjartalíð hevur verið sera aktivur á framsýningarøkinum í ár, ikki minst í Steinprenti, her hann hevur framsýnt fleiri ferðir. Í løtuni sýnir hann fram í Norðuratlantsbryggjuni í Keypmannahavn og so er ein nýggj framsýning latin upp í Steinprenti. Nýggja framsýningin er við eldri málningum, sum fungera ómetaliga væl á gulari bakgrund. Tað er listakvinnan Hansina Iversen, sum hevur hongt framsýningina upp, so at hon hongur serstakliga væl. Hansina hevur somuleiðis skrivað tíðindaskrivið um framsýningina, sum vit seta inn niðast.
Málningar - Malerier
Hanni Bjartalíð
Framsýning er opin til 26 nov.
ØLL ERU VÆLKOMIN
Opið er gerandisdagar 9 - 17 og leyg. 14 - 17
STEINPRENT
Skálatrøð 16, Tórshavn
Tað er ein stór uppliving at síggja málningarnar hjá Hanna Bjartalíð á teimum gulu veggjunum í Steinprenti. Veggirnir vóru málaðir gulir til undanfarnu framsýningina "Klaksvikaffærer" hjá Claus Carstensen. Men tá tað nú stóðu meira enn 30 málningar hjá Hanna Bjartalíð á goymslu á verkstaðnum, og glopp var í framsýningarkalendaranum, helt Jan Andersson tað vera vert at royna at hanga nakrar av hesum málningum á teir gulu veggirnar hjá Claus. Jan spurdi meg um eg vildi disponera framsýningina saman við Fríðu og vit fóru skjótt til verka. Málningarnir eru frá umleið 2004 til 2009 og hava staðið í goymslunar myrkri úti á Skipasmiðjuni sum restir frá Heystframsýningum og eini framsýning í Müllers Pakkhúsi.
Nú býðst eitt sera gott høvi at síggja hesar serligu málningarnar hjá Hanna í vøkru framsýningarhølunum hjá Grafiska Verkstaðnum. Nakrir av málningunum hava eitt barnsligt yvirbrá í fyrstu syftu; men eftir at hava hugt eina løtu, kemur nakað ørkymlandi til sjóndar. Hanni megnar at brúka barnatekningina, hóast áskoðarin greidliga merkir bondini, ið eru áløgd einum vaksnum manni. Og trúgvið mær, hetta er eitt tað torførasta hjá einum málara at gera. Hanni hevur eisini nakað heilt einastandandi stoffligt í sínum myndum, sum ikki er ofta sæð í føroyskum málningum. Summir av málningunum eru heilt upp í 12 kg tungir av máling. Hann hevur ígjøgnum fleiri ár bøtt uppá hesar myndirnar við meira og meira máling og at enda er myndin vorðin eitt relieff, ein kroppur. Eg havi ongantíð sæð hesar málningar so væl sum nú teir hanga í Steinprenti. Kom og hygg at teimum og fá eina listaliga uppliving av teimum sjáldsomu.
Hansina Iversen


text:
Fleiri túsund bjargingarfólk stríðast enn við at leita eftir fólkum, sum eru fangað í húsaleivdunum eftir harða jarðskjálvtan í Mið-Italia í gjár.
BBC skrivar, at í minsta lagi 247 eru deyð, og framvegis eru nógv undir leivdunum av býunum Amatrice, Accumoli og Pescara del Tronto upp í fjøllunum í Mið-Italia.
Leitingarnar eftir fólkum helt á í alla nátt, tá ið ein harður eftirskjálvti risti teir longu skaddu bygningarnar. Fleiri 4.300 bjargingarfólk brúka tunga útgerð og sínar egnu hendur til at hjálpa so nógvum sum gjørligt.
Nógv av offrunum eru børn, siga myndugleikarnir, sum vænta at tølini kunnu vaksa nakað enn.
Jarðskjálvtin rakti Mið-Italia, einar 100 kilometrar úr Rom, mikumorgunin klokkan hálvgum fýra italska tíð. Hetta er ringasta jarðskjálvtin í Italia síðan 2009, tá ið yvir 300 fólk doyðu.


text:
Á triðja sinni skipar Filmsfelagið fyri "Filmsdøgum í Felag" í Havnar Bio. Tiltakið, sum er í døgunum 20.-24. september, er í ár bygt út við Barnabio og Eldrabio. Fimm kvøld á rað verða nýggir altjóða filmar frumsýndir í høli 1, upplýsir Filmsfelagið.
Filmarnir eru hin svenski KEMPAN (Jätten, Johannes Nyholm 2016), amerikanski heimildarfilmurin CITY OF GHOSTS (Matthew Heineman 2017), bretski TULIPANFEPUR (Tulip Fever, Justin Chadwick 2017), finski LJÓS Í MYRKRI (Toivon tuolla puolen, Aki Kaurismäki 2017) og hin eysturríkski filmurin STEFAN ZWEIG: FARVÆL EVROPA (Vor der Morgenröte - Stefan Zweig in Amerika, Maria Schrader 2016).
Filmarnir eru nærri lýstir á Facebookprofilinum hjá Filmsfelagnum og á heimasíðuni hjá Havnar Bio. Har verður eisini upplýst, hvør fer at innleiða sýningarnar.
Eldrabio
Somu dagar, men fyrr um dagin, verða tríggir eins nýggir filmar sýndir í høli 1 undir heitinum ELDRABIO. Tað eru nýggir filmar, ið viðgera familjuvirði og trupul viðurskifti millum ættarlið.
Filmarnir eru hin nýsælandski PATRIARKURIN (Mahana, Lee Tamahori 2016), japanski EFTIR ILLVEÐRIÐ (Umi yori mo mada fukaku, Hirokazu Koreeda 2016) og hin nýggi filmurin hjá danska Erik Clausen, ALDRIG MERE I MORGEN (2017). Filmarnir eru nærri lýstir á Facebook profilinum hjá Filmsfelagnum og á heimasíðuni hjá Havnar Bio.
Barnabio
BARNABIO vísur í somu døgum tveir nýggjar filmar í høli 1 og høli 2 í Havnar Bio.
Teir eru Pixar filmurin CARS 3 í 3D (2017) og THE LEGO NINJAGO MOVIE (2017).


text:
9. flokkur vitjar SEV
07. Des 2009
...
les meir
Jólaframførsla
06. Des 2009
Jólaframførslan verður mikukvøldið 16. desembur: - kl. 17.00 fyri teimum, ið búgva í Líðini, Inni í Firði, á Oyrareingjum og á Signabø. - kl. 19.00...
les meir
Hip Hop undirvísing í skúlanum
01. Des 2009
Fríggjadagin 27. novembur var ein øðrvísi undirvísing í skúlanum fyri næmingunum í miðdeildini. Tríggir danir, sum liva av at undirvísa í og dansa hip hop...
les meir
4. flokkur á seturskúla
09. Nov 2009
4. flokkur á seturskúla Mánadagin 16. novembur fer 4. flokkur á seturskúla í Skopun í tríggjar dagar. Vit fara at...
les meir
Miðdeildin á savnsfagnaði
03. Nov 2009
Fríggjadagin í vikuni aftan á heystfrítíðina var miðdeildin á vitjan á teimum fýrasøvnunum, Náttúrugripasavninum, Sjósavninum, Fornminnissavninum og Listasavninum. Vitjanin var gjørd í sambandi...
les meir
4. flokkur flettir tvey gimburlomb
26. Okt 2009
Hósdagin 22. oktobur fletti 4. flokkur tvey gimburlomb. Lombini vórðu flett í skúlanum og Hannus og Jón fortaldu okkum ymiskt um seyðin, meðan teir flettu....
les meir
4. flokkur við á framsýning í Havn
10. Okt 2009
4. flokkur í Kolafjarðar skúla varð boðin at taka lut á arkitekturdegnum, sum var fyrr í hesi vikuni ...
les meir
Verkætlan í 9. flokki liðug
08. Okt 2009
Hósdagin 8. oktobur var 9. flokkur uppi í endaligu verkætlanini. Her eru nakrar myndir frá verkætlanini, og aðrar kunnu tit síggja her ...


text:
Øll menniskju uppliva onkuntíð í lívinum at umstøður í atkomu til ymisk umhvørvi ikki eru nøktandi. ST sáttmálin um rættindi hjá einstaklingum, ið bera brek, UNCRPD, setir fokus á universella sviðgeving. Sáttmálin lýsir ábyrgdina hjá Føroya Landsstýri fyri at betra um atkomu, sum eisini er grundleggjandi rættindi. Hindur verður skapt av menniskjum, og limalondini hava tí ábyrgd av skipað at forkoma tí, sum kann vera til hindurs og eisini at skapa inkluderandi loysnir øllum at frama.
Á hesum økinum samstarva Norðurlond og virka fyri at gera samfelagið alt meira atkomuligt. Norðurlendska ministararáðið bílegði í 2015 eina frágreiðing við tilmælum um samstarv viðvíkjandi universellum sviðgeving og atkomu, sum kann lesast her:
Les her: Tilmæli um universella sniðgeving og atkomu
Arbeiðið varð fíggjað av ministararáðnum. Tey, ið hava staðið fyri frágreiðingini er bólkur við serfrøðingum á økinum, og fyri Føroyar var tað Ása Olsen, aðalskrivari hjá MBF, og fyri hini norðurlondini vóru:
Danmark
Camilla Ryhl, Statens Byggeforskningsinstitut – SBI, Danmark
Carsten Graversen, Energistyrelsen, Danmark
Finnland
Erja Väyrynen, Ministry of Environment, Finland
Niina Kilpelä, Invalidförbundets Tillgänglighetscenter ESKE, Finland
Íslandi
Björn Karlsson, Myndigheten för byggnadssektorn, Mannvirkjastofnun, Island
Norra
Åse Kari Haugeto, Deltasenteret, Norge
Svøríki
Hans von Axelson, Myndigheten för Delaktighet, Sverige
Håkan Thomsson, Synskadades Riksförbund, Sverige
Áland
Dan Backman, Näringsavdelningen, Landskapsregeringen, Åland
Viveka Landgärds, Ålands Handikappförbund, Åland


text:
Nú má gongd fáast á
1. lið28-04-2017 - Jónfinn Petursson
Undan 6. umfari í Effodeildini: HB - Víkingur
Vit skulu reisa okkum eftir eina vánaliga byrjan upp á ársins Effodeild. Víkingur kemur á vitjan í Gundadali, og nú mugu vit fáa gongd á.
Uppgávan er torfør, men ikki ómøgulig. Eftir eina góða byrjan setti KÍ kílar í hjá Víkingum, tá liðini møttust í Sarpugerði sunnudagin.
Ikki tí, helst eigur annað stigið at kennast Víkingi søtari, sæð í ljósinum av at teir komu afturíaftur í dystinum í evstu løtu og fingu javnað.
Vit megnaðu heldur ikki at skjóta mál í okkara triðja dysti í Eysturoynni, og hóast vertirnir tá spældu meira enn ein hálvleik 10 móti 11, vóru vit ikki nóg ágrýtnir ella neyvir í avgerðandi løtunum.
Nú eiga alarmklokkurnar í HB-húsinum at ringja, tí hetta hevur avgjørt ikki verið tann byrjanin, vit og helst leikarar og venjarar generelt høvdu vónað, og dýrtkeypta liðið hevur higartil bara vunnið ein dyst.
Men vit gleða okkum at síggja okkara menn fáa hetta uppá pláss sunnudagin kl. 15.00, tá Víkingur kemur á vitjan.
Vit ynskja øllum hjartaliga vælkomin í Gundadal, okkara leikvøll.
Góðan dyst og koyr á, HB!!!!
Allir dystirnir í 6. umfari eru hesir:
2904 B36 – ÍF
3004 KÍ – EB/Streymur
3004 TB/FCS/Royn – NSÍ
3004 07 Vestur – Skála
3004 HB - Víkingur


text:
Danjal av Rana 03.01.2018 (11:04)
Borgarin rendi seg fastan
Í morgun rendi Borgarin hjá JFK seg fastan í innsiglinini til Tórshavnar Havn. Borgarin skuldi á makrelveiðu við Hetland, men trupulleikar í maskinrúminum gjørdu, at teir valdu at sigla inn á Havnina at loysa teir fyrst.
Tá teir skuldi sigla inn á Havnina, fóru teir skeivu megin boyuna, sum vísir, hvar grótið til nýggju havnaútbyggingina verður slept. Borgarin valdi at sigla eystanfyri boyuna, við tí úrslitið, at teir rendu seg fastar.
Sambært fólki, sum sóu hendingina, stóð skipið fast eina góða løtu, áðrenn tað við egnari kraft megnaði at koma av aftur.
Borgarin liggur nú á molanum.
Hanus Hansen, reiðari, sigur, at Borgarin ikki rendi seg fastan, men at teir høvdu borið við okkurt á veg inn á Havnina.
Froskmenn skulu tí niður at kanna, um nakar skaði er og um so er, hvussu stórur hann er. Enn torir hann ikki meta um, hvørja ávirkan hetta fær.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Hvíti posin er til endurnýtslu av pappíri og pappi. Posin verður heintaður, tá ið hann er fullur.
Reglugerð:
• Posin skal standa saman við gráa posa
• Posin er til alt reint papp og pappír
• Lat ikki persónlig skriv í posan
• Lat ikki djús- og mjólkapakkar í
• Lat ikki eggjabakkar í posan
• Stórar pappeskjur skulu á endurnýtsluplássið
Vilt tú vita meira?
Tá ið pappír og papp verður innsavnað, verður tað koyrt til Endurnýtsluna hjá IRF í Leirvík. Her verður tað pressað saman og sent til pappírsfyritøkur uttanlands, sum gera tað um til nýtt pappír. Pappír kann endurnýtast 7-10 ferðir
Tá ið pappírstrevjurnar eru endurnýttar so oftani, at meira nýtt pappír ikki kann gerast av teimum, tá verður pappírið í staðin nýtt til m.a. eggjabakkar. Hetta er orsøkin til, at eggjabakkar ikki kunnu endurnýtast.


text:
Í gjár var hátíðarløta í Reinsarínum í Havn.
Høvi var at Team Rynkeby Føroyar, handaði innsavnaða peningin hetta seinasta árið, til føroysk børn við lívshættisligum sjúkum sum krabbamein, hjarta og lungasjúkum, og familjur teirra.
Innkomna peningaupphæddin í ár er 1.200.000 kr.
Alfred Hummeland frá Team Rynkeby lat peningin og segði í tí sambandi at í ár eru tað fleiri sjúkubólkar sum fáa ágóðan enn áður. Tá Team Rynkeby byrjaði á sinni var tað bert latið til børn við krabbameini og familjur teirra. Nú eru børn við lungasjúkum og hjartasjúkum partur av Team Rynkeby.
Magnus Magnussen, nevndarlimur í Krabbameinsfelagnum, tók ímóti kekkinum og segði at krabbameinsfelagið er eins og Team Rynkeby er vælgerðandi felagsskapur, sum vil gera gott fyri onnur. Hendan peningaupphædd verður brúkt til gransking og til familjurnar og børnini sum hava lívhættisligar sjúkur.
Eydna Joensen frá Hjartabarninum segði at Team Rynkeby familjan hevur gjørt tað at tey sjúku børnini og familjur teirra eisini kunnu fáa ein lítlan ugga í teirra sjúkuviðgerð.
Krabbameinsfelagið umsitur peningin og familjur at børnum við lívhættisligum sjúkum, og fólk kunna venda sær til Krabbameinsfelagið fyri nærri kunning um stuðulsmøguleikar.


text:
Landspítali í Íslandi
Landssjúkrahúsið hevur avtalu við Landspítali í Íslandi um ávís sløg av viðgerðum sum ikki fáast í Føroyum.
Sjúkrahúsið í Reykjavík liggur miðskeiðis í býðnum, og tí er stutt til allar tænastur og hentleikar.
Landspítali er eitt universitetssjúkrahús við høgum yrkisligum førleikum, og veitir sjúklingum góða tænastu á høgum støði.
Í sjúkuviðgerð á Landspítalinum
Uttanlandstænastan á Landssjúkrahúsinum vegleiðir og samskipar ferðina til Íslands.
Sjúklingar búgva vanliga á ávikavist sjúklingahotellinum Park Inn Hotel við Ármúla 9.
Frá Landssjúkrahúsinum til Vágar
Uttanlandstæanstan skipar fyri busssambandi til og úr Vágunum. Tak niður faldara her.
Fylgjara við til sjúkuviðgerð
Sjúklingurin ferðast vanliga einsamallur til viðgerðarstaðið.
Um mett verður, at støðan hjá sjúklinginum av heilsuávum viðførur, at hesin ikki kann ferðast einsamallur, verður heilsustarvsfólk send við sjúklinginum sum fylgjara til viðgerðarstaðið.
Gera heilt serlig viðurskifti seg galdandi, kann ein persónur- vanliga avvarðandi- verða ávístur at fara við sjúklinginum sum fylgjara.
Sjálvboðin fylgjari
Sjúklingar kunnu tó altíð taka fylgjara við, og sjálvi bera kostnaðin. Í slíkum føri ber til at bóka ferðaseðil saman við sjúklinginum hjá Uttanlandstænastuni á Landssjúkrahúsinum.
Park Inn Hotel - Sjúklingahotel
Við Ármúla 9 í Reykjavík er sjúklingahotel, ið er ætla føroyskum sjúklingum, sum skulu til serviðgerð í Íslandi. Hotellið liggur nærhendis Landspítalinum við Hringbraut og miðbýin. Tað tekur uml. 20-30 min. at ganga hagar frá hotellinum.
Bussar koyra nærhendis sjúklingahotellið til Landspítalið við Hringbraut og Fossvogi.
Á sjúklingahotellinum starvast nakrir sjúkrarøktarfrøðingar, sum taka sær av sjúkrarøktini, t.d. sárrøkt, hjálpa til við heilivági og við brúsubaði.
Føroysk sjúklingavegleiðing
Føroyskur sjúklingavegleiðari á Landspítalinum er Majbritt Vestergaard
T-postur: maibritt@landspítali.is
Tlf. 824-5495
Tak niður faldara um sjúklingaviðgerð í Íslandi her
Sí hentar adressur í Føroyum, Danmark og Íslandi her